
REPUBLIKA E SHQIPËRISË
KUVENDI

Komisioni i Posaçëm Parlamentar për Reformën në Sistemin e Drejtësisë

Tiranë, 3 Tetor 2016

RAPORT

PËR PROJEKTLIGJIN

“PËR ORGANIZIMIN DHE FUNKSIONIMIN E PROKURORISË NË REPUBLIKËN E SHQIPËRISË”

I. HYRJE

Komisioni i Posaçëm Parlamentar për Reformën në Sistemin e Drejtësisë, i krijuar me vendimin  nr. 96/2014, datë 27.11.2014, të Kuvendit të Shqipërisë, në përputhje me objektin e veprimtarisë së tij, bëri analizën e gjendjes aktuale të organizimit dhe funksionimit të sistemit të drejtësisë dhe bazuar në gjetjet e saj hartoi Dokumentin Strategjik për Objektivat e Reformës në Sistemin e Drejtësisë, dhe propozoi për miratim një paketë të plotë projektligjesh të nevojshme për reformimin e legjislacionit, që rregullojnë organizimin dhe funksionimin e institucioneve të sistemit të drejtësisë. I gjithë ky proçes u realizua me kontributin dhe mbështetjen e institucioneve të sistemit të drejtësisë, ekspertëve vendas dhe ndërkombëtarë, subjekteve të tjera të interesuara dhe opinionit publik. 

Me vendimin nr.14, datë 30.07.2015, Komisioni miratoi dokumentin “Analiza e Sistemit të Drejtësisë në Shqipëri”, i cili përbën të parin dokument gjerësisht të konsultuar në publik që analizon mbi baza objektive, shkencore dhe profesionale, nga pikëpamja ligjore dhe e zbatueshmërisë së ligjit, gjendjen aktuale të sistemit dhe të gjitha ato probleme që ky sistem  mbart përsa i përket organizimit, funksionimit, mirëqeverisjes, efiçencës dhe administrimit të tij. 

Dokumenti Analitik mbi sistemin e drejtësisë evidentoi nje sërë problemesh të rëndësishme sa i përket organizimit dhe funksionimit të organit të prokurorisë, ndër të cilat: (i) politizimi i procesit të përzgjedhjes dhe emërimit të Prokurorit të Përgjithshëm, si pasojë e mungesës së kritereve dhe procedurave të detajuara të përzgjedhjes, të tilla që të garantojnë konkurrimin e hapur, transparent dhe vlerësimin mbi baza objektive të kandidatëve; (ii) mungesa e pavarësisë funksionale të prokurorëve gjatë hetimeve paraprake, si rezultat i centralizimit të thellë të sistemit aktual, që i njeh kompetenca të gjera prokurorëve më të lartë dhe Prokurorit të Përgjithshëm, në veçanti, mbi hetimet e kryera nga prokurorët më të ulët; (iii) paqartësi në organizimin hierarkik, lëndor dhe territorial të prokurorisë, si dhe në marrëdhëniet prokurori -polici gjyqësore, të cilat janë bërë shkas për mungesën e efiçencës në punën e prokurorisë, mungesën e hetimeve proaktive dhe pushimin e pajustifikuar të hetimeve penale; (iv) mungesa e përfshirjes së një organi të pavarur vetëqeverisës si Këshilli i Prokurorisë në procesin e përzgjedhjes, karrierës dhe disiplinimit të Prokurorit të Përgjithshëm dhe prokurorëve të tjerë.

Komisioni i Posaçëm, me vendimin nr.15, datë 30.07.2015, miratoi dokumentin “Strategjia e Reformës në Sistemin e Drejtësisë” si dhe Planin e Veprimit për zhvillimin e strategjisë për reformimin e sistemit të drejtësisë në Shqipëri, dokumente të cilat përmbyllën fazën e dytë të procesit. Këto dokumente konkretizuan objektivat strategjike të reformës në sistemin e drejtësisë, duke përcaktuar gjithashtu ligjet të cilat do t’i nënshtrohen ndërhyrjes në fazën e tretë të veprimtarisë së Komisionit të Posaçëm. Ndër këto ligje, Plan Veprimi i Reformës në Sistemin e Drejtësisë parashikonte hartimin e një ligji të ri “Për organizimin dhe funksionimin e Prokurorisë në Republikën e Shqipërisë”, me qëllim garantimin e pavarësisë së brendshme dhe të jashtme të prokurorëve dhe rritjen e efiçencës së veprimtarisë së prokurorisë, rishikimin e kompetencave strukturore të prokurorisë në ushtrimin e ndjekjes penale dhe ngritjen e akuzës në gjykim dhe ndarjen më të mire të funksioneve me policinë gjyqësore, duke nxitur kontrollin efektiv dhe balancimin e këtyre kompetencave nga strukturat përgjegjëse, sigurimin e pavarësisë së mjaftueshme të strukturave të veçanta të prokurorisë dhe vendosjen e rregullave të qarta për disiplinimin e autoritetit të prokurorëve më të lartë në raport me prokurorët e çështjes, në respekt të parimeve të ligjshmërisë dhe pavarësisë së veprimtarisë së tyre.

Faza e tretë e veprimtarisë së Komisionit të Posaçëm, filloi me punën e grupit të ekspertëve të nivelit të lartë vendas dhe ndërkombëtarë për hartimin e ndryshimeve kushtetuese dhe një paketë ligjesh, mes të cilëve edhe projektligji “Për organizimin dhe funksionimin e Prokurorisë në Republikën e Shqipërisë”.

II. 
QËLLIMI DHE OBJEKTIVAT E PROJEKTLIGJIT

Projektligji “Për organizimin dhe funksionimin e Prokurorisë në Republikën e Shqipërisë” është hartuar në bazë të neneve 148 deri në 149/ç të amendamenteve kushtetuese të miratuara me ligjin nr. 76/2016, datë 22.07.2016, “Për disa shtesa dhe ndryshime në ligjin nr. 8417, datë 21.10.1998, Kushtetuta e Republikës së Shqipërisë, të ndryshuar” dhe synon të rregullojë:  

a) organizimin dhe funksionimin e Prokurorisë në Republikën e Shqipërisë;

b) kushtet, kriteret dhe procedurat për emërimin e Prokurorit të Përgjithshëm;

c) marrëdhëniet e Prokurorisë së juridiksionit të përgjithshëm me atë të posaçme, policinë gjyqësore, institucione të tjera shtetërore, publike ose private si dhe me median dhe publikun;

ç) funksionimin e administratës së prokurorisë; 

d) statusin e nëpunësve civilë të prokurorisë, etj. 

Ligji nuk rregullon çështjet e statusit, karrierës, disiplinimit dhe etikës së prokurorëve, të cilat trajtohen nga projektligji i posaçëm mbi statusin e magjistratëve, gjyqtarë dhe prokurorë, bazuar edhe në rekomandimin e Dokumentit Analitik për parashikimin e të njëjtit regjim përzgjedhjeje, përgjegjshmërie dhe disipline si për prokurorët ashtu edhe për gjyqtarët. Megjithatë, disa aspekte të domosdoshme të tyre rregullohen në projekt, duke referuar më tej në legjislacionin e posaçëm.

Projektligji bazuar në ndryshimet Kushtetuese të miratuara me ligjin nr. 76/2016, rekomandimet e Komisionit të Venecias dhe standardet ndërkombëtare, është një rikonceptim tërësor i rregullave ligjore, krahasuar me ligjin organik ekzistues përsa i përket organizimit dhe funksionimit te organit të prokurorisë.  Teksti i ri synon garantimin e pavarësisë së brendshme dhe të jashtme të prokurorëve, rishikimin e kompetencave të ndjekjes penale, hetimit dhe përfaqësimit të akuzës në gjykatë, duke nxitur kontrollin efektiv dhe balancimin e këtyre kompetencave nga strukturat përgjegjëse, sigurimin e pavarësisë së mjaftueshme të strukturave të veçanta të prokurorisë, vendosjen e rregullave të qarta për disiplinimin e autoritetit të prokurorëve më të lartë në raport me prokurorët e çështjes, në respekt të parimeve të ligjshmërisë dhe pavarësisë së veprimtarisë së tyre. Për hërë të parë projektligji rregullon administratën e prokurorisë. 

Në tërësi, ligji synon që përmes rregullimeve të reja të harmonizohet me standardet ndërkombëtare të funksionimit të prokurorisë dhe në vazhdim edhe të përvojës së fituar dhe problematikave të evidentuara, të bëjë të mundur ofrimin e një baze ligjore të përshtatshme për të ndikuar në rritjen e integritetit, pavarësisë dhe efiçencës së funksionimit të organit të prokurorisë. 

Ndryshimet ligjore kryesore që propozohen të rregullohen me këtë projektligj kanë të bëjnë kryesisht me çështjet si vijon:

A.
Garantimi i pavarësisë së brendshme të prokurorëve sipas Kushtetutës së RSH

Organi i Prokurorisë tradicionalisht ka qënë i ndërtuar në mënyrë thellësisht hierarkike dhe të centralizuar ku prokurori më i lartë jepte urdhëra dhe udhëzime të detyrueshme për prokurorët më të ulët dhe ku autoriteti i Prokurorit të Përgjithshëm përcaktonte karrierën dhe disiplinimin e prokurorëve. Funksionimi i prokurorisë sipas parimit të hierarkisë së centralizuar, ka shkaktuar pasoja të rënda në veprimtarinë e saj, me ndikim në respektimin e ligjshmërisë, mbrojtjes së të drejtave dhe lirive të individit dhe procedimit sipas parimeve të objektivitetit dhe transparencës në vendimmarrje. Decentralizmi procedurial dhe funksional i prokurorisë, i shoqëruar me ndryshimet e nevojshme në legjislacionin procedural penal që do t’i japin rol më të fortë gjykatës gjatë fazës së hetimit paraparak (gjyqtari i hetimeve paraprake, për t’u dalluar nga gjyqtari që gjykon themelin e çështjes), do të sigurojë procesin penal dhe do të rrisë jo vetëm efiçencën e tij, por edhe profesionalizmin, transparencën dhe llogaridhënien e prokurorëve.

Më 22 korrik 2016, Kuvendi i Shqipërisë miratoi me votim unanim të të gjithë deputetëve të tij, ligjin 76/2016 “Për disa shtesa dhe ndryshime në ligjin nr. 8417, datë 21.10.1998, “Kushtetuta e Republikës së Shqipërisë, të ndryshuar”. Neni 148 i Kushtetutës përcakton se:
1. “Prokuroria ushtron ndjekjen penale, si dhe përfaqëson akuzën në gjyq në emër të shtetit. Prokuroria kryen edhe detyra të tjera të caktuara me ligj. 

2. Prokuroria është organ i pavarur që garanton mbarëvajtjen, kontrollin e veprimeve të saj dhe respekton pavarësinë e brendshme të prokurorëve për hetimin dhe ndjekjen penale, sipas ligjit. 

3. Prokuroria është organizuar dhe funksionon pranë sistemit gjyqësor. 

4. Prokuroria e Posaçme dhe Njësia e Posaçme Hetimore për ndjekjen penale dhe hetimin e veprave penale të korrupsionit, krimit të organizuar dhe çështjeve penale sipas nenit 135, paragrafi 2, të Kushtetutës janë të pavarura nga Prokurori i Përgjithshëm. Njësia e Posaçme Hetimore është në varësi të Prokurorisë së Posaçme”.

Bazuar në amendamentet kushtetuese si më sipër, prokuroria tashmë do të funksionojë si një organ i decentralizuar duke garantuar mbarëvajtjen e veprimtarisë së saj nëpërmjet respektimit të pavarësisë së brendshme të prokurorëve në ushtrimin e ndjekjes penale, në përfaqësimin e akuzës në gjyq dhe në plotësimin e funksioneve të tjera të dhëna me ligj. 

Për sa më sipër, projektligji ka rishikuar mënyrën e organizimit të brendshëm të sistemit të prokurorisë, me qëllim garantimin e pavarësisë funksionale të prokurorit në vendimmarrjen për çështje konkrete, duke ruajtur njëkohësisht qëndrueshmërinë e organit të prokurorisë dhe uniformitetin e veprimtarisë së saj. Kjo e fundit garantohet përmes mundësisë së nxjerrjes së udhëzimeve të karakterit të përgjithshëm nga Prokurori i Përgjithshëm dhe drejtuesit e prokurorive, të cilët kanë përgjegjësi ligjore për mbarëvajtjen e punës në prokurori, si dhe dhënies së udhëzimeve jo të detyrueshme lidhur me çështje konkrete.

Në projektligj përcaktohet shprehimisht se prokurori është përgjegjës për çështjen që i ngarkohet dhe i pavarur në punën e tij, me detyrimin në çdo rast të ndjekë udhëzimet e natyrës së përgjithshme të prokurorëve më të lartë, me qëllim unifikimin e qëndrimit të prokurorisë për problematika të caktuara, bazuar edhe në rekomandimet prioritare të Këshillit të Ministrave në luftën kundër kriminalitetit.

Në projektligj përcaktohen gjithashtu rregulla të qarta për mënyrën se si ushtrohet  autoriteti i drejtuesit të prokurorisë, në respekt të parimeve të ligjshmërisë dhe pavarësisë në ushtrimin e funksioneve të prokurorëve, si: 

· procedura që duhet ndjekur nga prokurori më i lartë për nxjerrjen e udhëzimeve dhe rastet dhe mënyra e refuzimit të zbatimit të tyre nga prokurorët e çështjes;

· marrëdhëniet mes Prokurorit të Përgjithshëm dhe prokurorive pranë gjykatave në lidhje me veprimtarinë e prokurorisë;

· mundësia e heqjes dorë ose e tërheqjes së një çështjeje, nga prokurori titullar në rastet e mosveprimit apo paaftësisë fizike për të kryer funksionin brenda afateve ligjore dhe në kushtet e parashikuara nga Kodi i Procedurës Penale.

Në konceptin e ligjit, pavarësia e prokurorit të çështjes në kryerjen e hetimeve dhe përfaqësimin e akuzës në gjyq do të balancohet nga raportet që vendosen me drejtuesin e prokurorisë, duke bërë të mundur evitimin e abuzimeve apo gabimeve nëpërmjet udhëzimeve detyruese të prokurorit më të lartë, informimit të drejtuesit të prokurorisë mbi ecurinë e çështjes apo tërheqja e çështjes në rast mosveprimi apo tejkalimi afatesh. Kjo veprimtari është parashikuar të shoqërohet me rritjen e kontrollit të gjykatës gjatë fazës së hetimeve paraprake, për të cilën kërkohet përfshirja e një figure të re në procesin penal, dhe për këtë, është i nevojshëm amendimi i Kodit të Procedurës Penale. 

B.

Garantimi i një procedure objektive dhe transparente për përzgjedhjen e Prokurorit të Përgjithshëm

Kushtetuta parashikon emërimin e Prokurorit të Përgjithshëm nga 3/5 e deputetëve, me propozim të Këshillit të Lartë të Prokurorisë, si garanci për pavarësinë e tij në linjë me standardet ndërkombëtare. Vetë propozimi i kandidaturës nga një organ profesional dhe i pavarur si Këshilli i Lartë i Prokurorisë do të garantonte profesionalizmin dhe prejardhjen e tij nga radhët e profesionistëve që gëzojnë vlerësimin e komunitetit përkatës.

Në Kreun IV të tij, projektligji përcakton në mënyrë të detajuar dhe të sistemuar metodikisht, kushtet ligjore për emërimin e Prokurorit të Përgjithshëm, kriteret për vlerësimin, duke specifikuar rregullimet kushtetuese të integritetit moral dhe profesional që duhet të përmbushin kandidatët. Gjithashtu përcaktohen edhe elementë të tjerë vlerësues për përzgjedhjen e kandidatëve më të mirë si dhe procedurën që ndiqet nga organet qe përzgjedhin.

Shumë e rëndësishme për t’u evidentuar është fakti që procedura e vlerësimit dhe e pëzgjedhjes së kandidatëve është transparente dhe se është e ankimueshme në gjykatë, duke garantuar kështu një proces të rregullt ligjor.

C.
Ngritja e Prokurorisë së Posaçme dhe Byrosë Kombëtare të Hetimit

Kushtetuta e Republikës së Shqipërisë ka parashikuar ngritjen e Prokurorisë së Posaçme dhe Byrosë Kombëtare të Hetimit, si struktura të pavarura dhe të specializuara në luftën kundër korrupsionit dhe krimit të organizuar. Projektligji parashikon si pjesë të strukturës së prokurorisë, Prokurorinë e Posaçme, duke specifikuar se organizimi dhe funksionimi i saj do të rregullohen me ligj të veçantë, sipas parashikimeve të bëra nga Kushtetuta. Gjithashtu, projektligji rregullon aspekte të përbashkëta, përfshirë edhe administratën e prokurorisë, që nuk i nënshtrohen një rregullimi specifik të ligjit të posaçëm.

D.
Roli vendimmarrës i Këshillit të Lartë të Prokurorisë për çështje të statusit dhe karrierës së prokurorëve

Neni 149 i Kushtetutës përcakton se Këshilli i Lartë i Prokurorisë është autoriteti që garanton pavarësinë, llogaridhënien, disiplinën, statusin dhe karrierën e prokurorëve në Republikën e Shqipërisë.

Në linjë me përcaktimin kushtetues, projektligji parashikon një rol të rëndësishëm të Këshillit të Lartë të Prokurorisë në përzgjedhjen dhe propozimin e kandidaturave për Prokuror të Përgjithshëm dhe në garantimin e rregullshmërisë së procesit të përzgjedhjes së tij, si dhe për aspekte të caktuara të funksionimit të prokurorisë, bëhen referenca në rregullimet e posaçme ligjore.

E.
Shpërndarja e çështjeve në mënyrë të paanshme

Projektligji përcakton rregulla të detajuara për të siguruar që shpërndarja e çështjeve prokurorëve të kryhet në mënyrë që të përmbushë kërkesat për paanshmëri dhe objektivitet, duke marrë njëkohësisht në konsideratë edhe nevojën për rritjen e efiçencës së veprimtarisë së saj. Sipas projektligjit, Prokurori i Përgjithshëm ka detyrimin të miratojë rregulla të hollësishme në lidhje me procedurat e ndarjes së çështjeve me short. 

F.
Ngritja e seksioneve të specializuara në Prokurorinë e Përgjithshme dhe në prokuroritë pranë gjykatave të juridiksionit të zakonshëm

Ngritja e këtyre seksioneve synon të mundësojë specializimin e prokurorëve, si  dhe t’i asistojë ata me ekspertë të fushave të ndryshme dhe mjete të nevojshme për të garantuar cilësinë e hetimeve, duke përcaktuar edhe rregullat se si bëhet e mundur ngritja e tyre. 

G.
Garantimi i një administrate profesionale dhe të qëndrueshme

Projektligji parashikon strukturën e administratës së prokurorive dhe përcakton rregulla në lidhje me kushtet dhe kriteret e pranimit, emërimit, pezullimin dhe përgjegjësinë disiplinore. Në projektligj klasifikohen kategoritë e nëpunësve civilë që kryejnë shërbime në Prokurori të cilët janë Sekretari i Përgjithshëm, kancelari, sekretaria hetimore, nëpunësit civilë të angazhuar me financën dhe buxhetin, si dhe në fusha të tjera të kërkimit ligjor, dokumentacionit, burimeve njërëzore, teknologjisë se informacionit, arkivës, marrëdhënieve me publikun, me median, etj. Shumica e nëpunësve marrin statusin e nëpunësit civil, ndërkohë, mënyra se si ata punësohen, përcaktohet me rregullime të vet këtij ligji të propozuar. Projektligji parashikon rregulla të detajuara për formimin fillestar dhe trajnimin e vazhduar të nëpunësve të administratës.

2.1.
Nevoja e hartimit të një ligji të ri “Për Organizimin dhe Funksionimin e Prokurorisë në Republikën e Shqipërisë”

Kushtetuta bën ndryshime thelbësore në organizimin dhe funksionimin e organit të Prokurorisë, krijimin e Prokurorisë së Posaçme, përcaktimin e funksioneve të Këshillit të Lartë të Prokurorisë në raport me ato të Prokurorit të Përgjithshëm në drejtim të disiplinimit dhe karrierës së prokurorëve. 

Projektligji rregullon në mënyrë të detajuar dhe në zbatim të Kushtetutës, mënyrën e organizimit dhe funksionimit të organit të prokurorisë, ndryshimet në zgjedhjen e Prokurorit të Përgjithshëm dhe kompetencave të tij, raportet me Inspektorin e Lartë të Drejtësisë dhe Këshillin e Lartë të Prokurorisë, etj, bazuar edhe në problematikat e konstatuara në Analizën e Sistemit të Drejtësisë në Shqipëri dhe të Drejtësisë Penale në veçanti.

2.2.
Pritshmëritë nga zbatimi i projektligjit

Pritshmëritë kryesore që lidhen me zbatimin e këtij projektligji dalin qartë nga qëllimi dhe objektivat e tij si dhe nga zgjidhjet e dhëna mbështetur edhe në analizën dhe shfrytëzimin e përvojave më të mira të kësaj fushe. 

Miratimi i këtij projektligji dhe në tërësi paketa ligjore në fushën e drejtësisë penale pritet të sjellin ndikim të drejtpërdrejtë sa i përket rezultateve ne luftën kundër krimit në përgjithësi dhe korrupsionit dhe krimit të organizuar, në mënyrë të veçantë. Kjo e ndikuar nga zgjidhjet e dhëna lidhur me : i) rritjen e pavarësisë vendimmarrëse, përgjegjshmërisë dhe profesionalizmit të prokurorëve në ushtrimin e detyrës prej tyre dhe veçanërisht forcimin e garancive procedurale të pavarësisë në fazën e hetimeve paraprake dhe gjatë gjykimit etj; ii) rritjen e integritetit dhe profesionalizmit  të organit të prokurorisë, përmes kandidatëve që do të hyjnë në sistemin e drejtësisë, në përfundim të procedurave konkuruese, transparente dhe të bazuara në kritere objektive të paracaktuara, iii)  formimit të vazhdueshëm të prokurorëve, hetuesve dhe nëpunësve të prokurorisë përmes programeve te trajnimit të Shkollës së Magjistraturës; iv) garantimit të pavarësisë funksionale nga ndikimet e jashtme të papërshtatshme falë dhënies së përgjegjësive vendimmarrëse një organi kolegjial të pavarur, përfaqësues i radhëve të prokurorëve; v) mirëpërcaktimin e mbështetjes nga sektorët e eskpertizës, që do të kenë brenda tyre të gjitha mjetet dhe personat me aftësi të spikatura profesionale e teknike, të nevojshme për zbulimin e veprave penale dhe ndjekjen me sukses të tyre në gjykim.

III.
ORGANIZIMI DHE FUNKSIONIMI I PROKURORISË SIPAS KUSHTETUTËS SË REPUBLIKËS SË SHQIPËRISË 
Në funksion te ndryshimeve thelbësore kushtetuese, në nenet 148 deri në 149/c, projektligji detajon mënyrën e organizimit dhe funksionimit të prokurorisë, ku përmbledhtas parashikohet:

· Statusi i prokurorisë, si organ i pavarur i ndjekjes penale i cili do të përfshijë si pavarësinë funksionale ashtu edhe atë organizative. 

· Këshilli i Lartë i Prokurorisë (KLP) rikonceptohet si një organ i pavarur kushtetues me kompetenca të plota  për statusin e prokurorëve (rekrutimi, emërimi, transferimi, riemërimi dhe procedimi disiplinor i prokurorëve). KLP do të ketë të drejtën t’i propozojë Kuvendit kandidatin për Prokuror të Përgjithshëm. 

· Ndarja e pushtetit të Prokurorit të Përgjithshëm me KLP do të ndikojë në rritjen e pavarësisë së brendshme të prokurorëve në raport me prokurorët më të lartë dhe të pavarësisë së jashtme të institucionit.

· Krijimi i Inspektorit të Lartë të Drejtësisë do të shoqërohet me kompetencën e hetimit të shkeljeve disiplinore dhe ankesave kundër prokurorëve të të gjitha niveleve, të fillimit të procedimit disiplinor ndaj tyre dhe të inspektimit të zyrave të prokurorisë (shih më lart). 

· Një decentralizim i pjesshëm funksional brenda sistemit të prokurorisë me qëllim që të garantohet pavarësia e brendshme e prokurorëve kundrejt prokurorëve më të lartë në hetimin e çështjeve konkrete dhe ngritjen e akuzës publike. Decentralizimi i pjesshëm funksional i prokurorisë nuk e vë në rrezik funksionimin e organit, sepse do të shoqërohet me ndryshimet e nevojshme në legjislacionin procedural penal që do t’i japin rol gjykatës në zhvillimin e hetimit penal. Gjykata do të kryejë kontrollin funksional të prokurorëve që deri tani kryhej nga prokurorët më të lartë. Prokurorët më të lartë do të ruajnë disa kompetenca të mbikëqyrjes funksionale mbi prokurorët më të ulët.
· Kriteret bazë që duhet të përmbushë kandidati për Prokuror të Përgjithshëm për të garantuar cilësinë e kandidatëve dhe integritetin e tyre, sipas një procedure transparente dhe publike për përzgjedhjen e tyre në funksion të forcimit të besimit të publikut për integritetin dhe profesionalizmin e kandidaturës.

· Propozohet që emërimi i Prokurorit të Përgjithshëm të bëhet nga 3/5 e deputetëve, me propozim të Këshillit të Lartë të Prokurorisë, për një periudhë 7 vjeçare, pa të drejtë riemërimi. Procedura për përzgjedhjen dhe emërimin e Prokurorit të Përgjithshëm do të përcaktohet me ligj. Për të garantuar më tej pavarësinë e Prokurorit të Përgjithshëm propozohet që pas përfundimit të mandatit dhe me kërkesë, ai të emërohet në detyrën që kishte para emërimit ose gjyqtar në gjykatën e apelit.

· Për hetimin e çështjeve që lidhen me korrupsionin dhe krimin e organizuar dhe të akuzave penale kundër funksionarëve më të lartë të shtetit, propozohet të krijohet një gjykatë e posaçme e shkallës së parë dhe e apelit (për gjykimin e veprave penale të korrupsionit dhe të krimit të organizuar, si dhe akuzave penale kundër Presidentit të Republikës, Kryetarit të Kuvendit, Kryeministrit, anëtarit të Këshillit të Ministrave, gjyqtarit të Gjykatës Kushtetuese dhe të Gjykatës së Lartë, Prokurorit të Përgjithshëm, Inspektorit të Lartë të Drejtësisë, Kryetarit të Bashkisë, deputetit, zëvendësministrit, anëtarit të Këshillit të Lartë Gjyqësor dhe të Këshillit të Lartë të Prokurorisë, dhe drejtuesve të institucioneve qendrore ose të pavarura të përcaktuara në Kushtetutë ose në ligj, si dhe akuzat kundër ish-funksionarëve të sipërpërmendur), si dhe prokuroria e posaçme pranë këtyre gjykatave dhe njësia e posaçme e hetimit që do të shërbejë për hetimin dhe ndjekjen penale të veprave penale të korrupsionit, krimit të organizuar dhe akuzave kundër zyrtarëve të lartë. Këto struktura do të jenë të pavarura nga Prokurori i Përgjithshëm.

IV.
KONSULTIMI PUBLIK - PARIM UDHEHEQËS NË INICIMIN DHE HARTIMIN E PROJEKTLIGJIT 

Projektligji u hartua nga ekspertët e nivelit të lartë, vendas dhe ndërkombëtar pranë Komisionit të Posaçëm për Reformën në Drejtësi. Në përbërje të grupit të punës të ngarkuar për hartimin e këtij projektligji kanë qenë ekspertë të nivelit të lartë, përfaqësues të Misionit EURALIUS IV, OPDAT, pedagogë nga Fakulteti i Drejtësisë, prokurorë dhe profesionistë në fushën e së drejtës penale. Grupi i punës është asistuar nga Sekretariati Teknik, i përbërë nga ekspertë, këshilltarë ligjorë të Kuvendit, përfaqësues të Ministrisë së Drejtësisë, Prokurorisë së Përgjithshme, Misionit EURALIUS dhe juristë të fushës. Në punën për hartimin e këtij projektligji ka patur gjithëpërfshirje dhe koordinim të ekspertizës vendase dhe asaj të huaj, si dhe koordinim me faktorët mbështetës në këtë proces.

Përgatitja e projektligjit “Për funksionimin dhe organizimin e prokurorisë në Republikën e Shqipërisë” ka nisur në muajin tetor 2015, me mbledhjet e përbashkëta të grupit të ekspertëve të nivelit të lartë dhe sekretariatit teknik. Grupi i ekspertëve të nivelit të lartë përgatiti strukturën e ligjit në përputhje me projektin e amendamenteve kushtetuese, si dhe me strukturën dhe përmbajtjen e projektligjeve të tjera të hartuara në kuadrin e reformës në drejtësi, në mënyrë të veçantë, me projektligjin “Për organizimin e pushtetit gjyqësor në Republikën e Shqipërisë”, projektligjin “Për organet e qeverisjes së sistemit të drejtësisë” si dhe me projektligjin “Për organizimin dhe funksionimin e institucioneve për të luftuar korrupsionin dhe krimin e organizuar”.  

Me përfundimin e strukturës dhe draftit të parë të projektligjit, në muajin nëntor 2015, projektligji iu paraqit për mendim grupit Think Tank të drejtësisë penale, i përbërë nga prokurorë nga Prokuroria e Përgjithshme, prokuroritë e rretheve, pedagogë dhe ekspertë të opozitës.  Konkretisht, gjatë periudhës nëntor 2015 – prill 2016, janë zhvilluar shtatë mbledhje me grupin Think Tank për hartimin e projektligjit. Sugjerimet dhe propozimet e bëra në këto takime nga prokurorët, pedagogë të fushës, avokatë, ekspertë të Ministrisë së Drejtësisë si dhe ekspertë të opozitës kanë gjetur pasqyrim të gjërë dhe e kanë përmirësuar projektligjin. 

Projektligji është bazuar në standardet ndërkombëtare të organizimit dhe funksionimit të organit të prokurorisë dhe ka marrë për bazë rregullimin aktual ligjor si dhe modele të vendeve të tjera që janë përfshirë në reforma analoge për mirëfunksionimin, rritjen e efiçencës dhe pavarësisë së organit të prokurorisë.

Gjatë muajve prill-maj 2016, grupi i punës për hartimin e këtij projektligji ka zhvilluar disa mbledhje me ekspertët e Misionit EURALIUS me qëllim harmonizimin me të gjitha projektligjet e tjera në proçes hartimi dhe veçanërisht me standartet e BE-së në këtë fushë.

Idetë dhe struktura bazë për hartimin e këtij projektligji janë diskutuar së bashku me projektligjin për disa shtesa dhe ndryshime në Kushtetutën e RSH gjatë tryezave të konsultimit publik të zhvilluara gjatë periudhës nëntor - dhjetor 2015 dhe reflekton të gjitha ndryshimet dhe vendimmarrjet politike të marra në kuadër të diskutimit dhe miratimit të ndryshimeve kushtetuese. 

Një ndihmesë të rëndësishme në përmirësimin e këtij projektligji kanë dhënë edhe tryezat e konsultimit të zhvilluara në muajin maj 2016. Mbi bazen e kontributeve të prezantuara në to nga gjyqtarë, prokurorë e pedagogë të së drejtës janë përmirësuar disa dispozita të projektligjit.
Në datë 5 korrik 2016, në kuadër të transparencës dhe gjithëpërfshirjes, projektligji “Për organizimin dhe funksionimin e Prokurorisë në Republikën e Shqipërisë”, iu është dërguar me  e-mail të gjithë prokurorëve dhe gjyqtarëve të Republikës së Shqipërisë me qëllim marrjen e komenteve mbi draftin përfundimtar. 

V.
VLERËSIMI I PROJEKTLIGJIT NË RAPORT ME PARIMIN E KUSHTETUTSHMËRISË, QASJA ME AKTET NDËRKOMBËTARE, SI DHE ME PROGRAMIN E DOKUMENTET POLITIKE TË REFORMËS NË DREJTËSI 
Sikurse është theksuar edhe më lart, projektligji u hartua në bazë e për zbatim të  ndryshimeve kushtetuese, miratuar në korrik 2016, konkretisht, në bazë të nenit 148 të Kushtetutës. Projektligji respekton parimin e Kushtetutshmërisë dhe standardet që vendosin aktet ndërkombëtare në lidhje me këtë fushë. 
Projektligji  është  në  përputhje të  plotë me “Strategjinë e Reformës në Sistemin e Drejtësisë” dhe me “Analizën e Sistemit të Drejtësisë në Shqipëri”, të cilat janë miratuar nga Komisioni i Posaçëm për Reformën në Drejtësi. 

Projektligji është harmonizuar me legjislacionin shqiptar në fuqi dhe referohet pajtueshëm në disa ligje që rregullojnë çështje në fusha të ngjashme. Ai është harmonizuar edhe me projektligje të tjera që po hartohen dhe do të miratohen në mbështetje dhe në zbatim të kësaj pakete kushtetuese. 

VI.
PËRMBAJTJA E PROJEKTLIGJIT DHE  ÇËSHTJE TË DISKUTUARA NË KOMISION 
Projektligji “Për organizimin dhe funksionimin e Prokurorisë në Republikën e Shqipërisë” përbëhet nga 9 krerë, 5 seksione dhe 117 nene. 

6.1. Përmbajtja sipas krerëve të projektligjit

Në mënyrë më të detajuar, ndryshimet e parashikuara nga projektligji janë si më poshtë:

Kreu I dhe II përcaktojnë objektin e projektligjit si dhe parimet mbi të cilat bazohet organizimi dhe funksionimi i prokurorisë, si dhe parashikojnë kushtet, kriteret dhe procedurën për emërimin e Prokurorit të Përgjithshëm. Objekt i projektligjit është dhe rregullimi i marrëdhënieve të Prokurorisë me institucionet e tjera shtetërore, me subjekte të tjera publike ose private, funksionimi i administratës së prokurorisë dhe statusi i nëpunësve civil të prokurorisë. 

Dispozitat e këtij ligji zbatohen për të gjitha prokuroritë e juridiksionit të përgjithshëm si dhe prokuroritë e specializuara që krijohen me ligj të posaçëm kur nuk parashikohet ndryshe prej tij.

Në Kreun III, bëhet rregullimi organizativ dhe strukturor i prokurorisë. Këtu ka dy elementë të rëndësishëm që propozohen në ndryshim nga rregullimi i mëparshëm: 

i) Ngitja dhe rregullimi me ligj të veçantë i Prokurorisë së Posaçme;

ii) Krijimi i seksioneve të prokurorisë, duke marrë në konsideratë mënyrën e ngritjes së tyre dhe specializimin e prokurorëve dhe policisë gjyqësore në luftën kundër kriminalitetit. 

Kreu IV përmban rregulla të rëndësishme për sa i përket kushteve ligjore, kritereve të vlerësimit dhe procedurës së përzgjedhjes së Prokurorit të Përgjithshëm. Neni 148/a i Kushtetutës parashikon kushtet ligjore për emërimin e Prokurorit të Përgjithshëm, si vijon: “Prokurori i Përgjithshëm zgjidhet nga radhët e juristëve të spikatur, me jo më pak se 15 vjet përvojë pune, me integritet të lartë moral dhe profesional, pas përfundimit të Shkollës së Magjistraturës ose me gradë shkencore në drejtësi. Kandidati nuk duhet të ketë mbajtur funksione politike në administratën publike, ose pozicione drejtuese në parti politike gjatë 10 vjetëve të fundit përpara kandidimit”. Brenda kornizës kushtetuese, projektligji përcakton kriteret për vlerësimin e kandidatëve. Për këtë propozohet një dispozitë e përgjithshme (neni 24), kuptimi i së cilës është detajuar më pas në dispozita të veçanta, sipas kategorive përkatëse: (i) vlerësimi profesional i kandidatit; (ii) integriteti moral dhe profesional; (iii) aftësitë organizative, drejtuese dhe menaxheriale; (iv) elementë plotësues vlerësimi. Parashikohet gjithashtu se rregulla më të detajuara për mënyrën dhe procedurat e vlerësimit do të përcaktohen nga vetë Këshilli i Lartë i Prokurorisë, kryesisht në drejtim të rregullimit funksional në procesin e verifikimit të kandidatëve.
Në seksionin e dytë të këtij kreu, parashikohet një procedurë e detajuar për mënyrën e përzgjedhjes së Prokurorit të Përgjithshëm, që nga thirrja për aplikim deri në verifikimin e kandidaturave, fillimisht në komisionin e karrierës/emërimeve në Këshillin e Lartë të Prokurorisë dhe deri në vendimmarrjen e kësaj të fundit. Në këtë procedurë janë përfshirë afate kohore të detyrueshme si dhe e drejta për ankimim e kandidatëve, sipas fazave të përzgjedhjes. 

Gjithashtu, në këtë kre, ka një rregullim të posaçëm lidhur me kompetencat e Prokurorit të Përgjithshëm, si në garantimin e qëndrimit të unifikuar të organit të prokurorisë në ushtrimin e ndjekjes penale (nxjerrja e udhëzimeve të përgjithshme), ashtu edhe sa i përket drejtimit të administratës së prokurorisë. Parashikohet për herë të parë figura e zëvendës Prokurorit të Përgjithshëm, i cili emërohet nga Prokurori i Përgjithshëm dhe i ushtron funksionet në mënyrë të përkohshme, në mungesë të këtij të fundit, me qëllim garantimin e vazhdimit të veprimtarisë së organit.

Në Kreun V, përcaktohen funksionet e drejtuesit të prokurorisë në kuadër të drejtimit të prokurorive pranë gjykatave të juridiksionit të përgjithshëm. Në mënyrë të ngjashme me zëvendës Prokurorin e Përgjithshëm, parashikohet figura e zëvendësit të drejuesit të prokurorisë, që emërohet nga drejtuesi dhe ushtron funksionet në mungesë të këtij të fundit. 

Kreu VI është kre i rëndësishëm, pasi rregullon marrëdhëniet mes Prokurorit të Përgjithshëm dhe drejtuesit të prokurorisë me prokurorët më të ulët. Në mënyrë të vecantë, rregullimi i marrëdhënieve udhëhiqet nga parimi i pavarësisë funksionale të prokurorëve, paralelisht me nevojën e ruajtjes së qëndrueshmërisë së strukturës, përmes udhëzimeve të karakterit të përgjithshëmn dhe orientimeve për çështje konkrete.

Gjithashtu, me qëllim rritjen e transparencës së funksionimit dhe përcaktimit të linjave të veprimit të prokurorisë, projekti propozon krijimin e organeve kolegjiale, mbledhjet e prokurorëve, me kompetenca këshillimore dhe vendimmarrëse për çështje që lidhen me organizmin dhe funksionimin e prokurorisë.

Kreu VII, rregullon administratën e prokurorisë, duke parashikuar, punonjësit që përbëjnë strukturën e prokurorive pranë gjykatave dhe strukturën e administratës në Prokurorinë e Përgjithshme.

Element i rëndësishëm i propozuar në projektligj është edhe përfshirja e prokurorëve të komanduar për të rritur cilësinë e prokurorive në strukturat e prokurorive. 

Kreu VIII, përcakton marrëdhëniet e prokurorisë me institucionet e tjera, si ato me Kuvendin, Këshillin e Ministrave sa i përket zbatimit të rekomandimeve prioritare të këtij të fundit në luftën kundër kriminalitetit. 

Një parashikim i rëndësishëm ligjor është edhe ai që rregullon marrëdhëniet e Prokurorisë me Këshillin e Ministrave dhe Kuvendin sa i përket miratimit të buxhetit të prokurorisë, me qëllim garantimin e pavarësisë buxhetore nga njëra anë dhe nevojën e marrjes në konsideratë të nevojës së maksimizimit të efiçencës në shpenzimin e fondeve publike etj.

Kreu IX, ka nje rëndësi të veçantë, pasi përcakton dispozita tranzitore, lidhur me kompetencat e Prokurorit të Përgjithshëm, për mënyrën si veprohet me ndihmësit aktualë ne Prokurorinë e Përgjithshme, statusi i punonjësve aktualë, etj.

6.2. Çështjet e shqyrtuara në komision 

Projektligji iu nënshtrua diskutimeve në mbledhjet e komisionit. Projektligji që i bashkëngjitet këtij raporti reflekton gjithashtu edhe : a) çështjet e ngritura nga anëtarët e komisionit gjatë diskutimit në parim dhe nen për nen të projektligjit dhe b) vlerësimet dhe riformulimet e misionit EURALIUS dhe OPDAT në përgjigje të çështjeve të ngritura gjatë debatit në komision, përfshi edhe një pjesë të konsiderueshme nga propozimet e bëra në opinionin e deputetëve të opozitës dhe amendamenteve të prezantuara prej tyre në mbledhjen e komisionit ku kanë qënë të pranishëm.

Në këto mbledhje ekspertët vendas dhe ndërkombëtarë u janë përgjigjur pyetjeve të ngritura nga anëtarët e Komisionit. 

Prezantimi dhe diskutimi në parim i projektligjit “Për Organizimin dhe Funksionimin e Prokurorisë në Republikën e Shqipërisë” në Komisionin e Posaçëm për Reformën në Drejtësi u zhvillua në datë 11 korrik 2016. Gjatë diskutimit në parim dhe nën për nen të projektligjit, anëtarët e Komisionit të Posaçëm propozuan ndryshime dhe riformulime të cilat janë reflektuar në përmbajtjen e këtij projektligji. 

Me ardhjen në komision, anëtarët e opozitës më datë 16 shtator 2016, lidhur me përmbajtjen e projektligjit adresuan dhe parashtruan disa problematika lidhur me: i) strukturimin e marrëdhënieve të niveleve hierarkike të prokurorisë duke i dhënë më shumë pavarësi prokurorit të thjeshtë si një potencial rreziku për dizintegrimin e prokurorisë, ii) funksionin dhe kompetencat e Prokurorit të Përgjithshëm dhe raporti i tyre me ato të Këshillit të Lartë të Prokurorisë, iii) kriteret e integritetit moral dhe profesional dhe procedurën e vlerësimit dhe renditjes së kandidatëve në procesin e përzgjedhjes Prokurorit të Përgjithshëm, iv) raporti i Prokurorit të Përgjithshëm me Këshillin e Lartë të Prokurorisë, v) marrëdhënien e Prokurorit të Përgjithshëm me Kuvendin dhe veçanërisht me Ministrinë e Drejtësisë si dhe vi) rrezikun për bllokim institucional nga mosparashikimet e dispozitave tranzitore etj..   

Komisioni mori në konsideratë një pjesë të konsiderueshme të propozimeve të bëra gjatë debatit të anëtarëve në mbledhjet e Komisionit përfshi dhe një pjesë të amendamenteve të prezantuara nga deputetët e opozitës të cilat janë reflektuar gjerësisht në përmbajtjen e projektligjit të paraqitur për miratim në seancë plenare.

VII. PËRFUNDIM
Në tërësi, ligji synon që përmes rregullimeve të reja të harmonizohet me standardet ndërkombëtare te funksionimit të prokurorisë dhe në vazhdim edhe të përvojës së fituar dhe problematikave të evidentuara, të bëjë të mundur ofrimin e një baze ligjore të përshtatshme për të ndikuar në rritjen e integritetit, pavarësisë dhe eficiencës së funksionimit të organit të prokurorisë. 

Në përfundim të gjithë këtij procesi gjithëpërfshirës, transparent dhe mbështetur në standartet më të mira ndërkombëtare për hartimin, konsultimin dhe diskutimin e këtij projektligji, Komisioni i Posaçëm Parlamentar "Për reformën në Sistemin e Drejtësisë" miratoi unanimisht projektligjin “Për organizimin dhe funksionimin e Prokurorisë në Republikën e Shqipërisë” dhe ia paraqet atë seancës plenare të Kuvendit për votim, sipas tekstit integral bashkëlidhur këtij raporti.

RELATOR

REPUBLIKA E SHQIPËRISË

KUVENDI

PROJEKTLIGJ

Nr__________/2016
PËR ORGANIZIMIN DHE FUNKSIONIMIN E PROKURORISË NË REPUBLIKËN E SHQIPËRISË
Në mbështetje të neneve 81, 83 pika 1, të Kushtetutës, me propozim të një grupi deputetësh, Kuvendi i Republikës së Shqipërisë

VENDOSI:

KREU I

DISPOZITA TË PËRGJITHSHME

Neni 1

Objekti i ligjit

1. Objekti i këtij ligji është përcaktimi i rregullave në lidhje me:

a) organizimin dhe funksionimin e Prokurorisë në Republikën e Shqipërisë;

b) kushtet, kriteret dhe procedurat për emërimin e Prokurorit të Përgjithshëm;

c) marrëdhëniet e Prokurorisë së juridiksionit të përgjithshëm me institucionet e tjera shtetërore, me subjekte të tjera publike ose private dhe me publikun;

ç) funksionimin e administratës së prokurorisë; 

d) statusin e nëpunësve civilë të prokurorisë. 

2. Dispozitat e këtij ligji zbatohen për të gjitha prokuroritë e juridiksionit të përgjithshëm si dhe për prokuroritë e specializuara që krijohen me ligj të posaçëm, me përjashtim të rastit kur parashikohet ndryshe në ligjet e posaçme.

Neni 2

Përkufizime

1. Për qëllimin e zbatimit të këtij ligji, termat e mëposhtëm kanë këto kuptime: 

a) “Prokuroritë e juridiksionit të përgjithshëm” janë prokuroritë pranë gjykatave me juridiksion të përgjithshëm të shkallës së parë, pranë gjykatave me juridiksion të përgjithshëm të apelit dhe Prokuroria e Përgjithshme;

b) “Prokuroria e Posaçme” është autoriteti përgjegjës për ushtrimin e ndjekjes penale dhe përfaqësimin e akuzës në gjyq në emër të shtetit për veprat penale të korrupsionit, krimit të organizuar dhe çështjet penale sipas nenit 135, paragrafi 2, i Kushtetutës; 

c) “Byroja Kombëtare e Hetimit” është njësia e posaçme hetimore, e parashikuar nga neni 148, paragrafi 4, i Kushtetutës;

ç) “Prokuror më i lartë” është: 

i. Prokurori i Përgjithshëm për prokurorët e Prokurorisë së Përgjithshme dhe për prokurorët e prokurorive pranë gjykatave të apelit dhe shkallës së parë, sipas përcaktimeve të këtij  ligji;

ii. Drejtuesi i prokurorisë pranë gjykatës së apelit për prokurorët që ushtrojnë funksionet pranë kësaj prokurorie;

iii. Drejtuesi i prokurorisë pranë gjykatës së shkallës së parë për prokurorët që ushtrojnë funksionet pranë kësaj prokurorie.

d) “Drejtues i prokurorisë” është titullari / drejtuesi i çdo prokurorie, përfshirë Prokurorinë e Posaçme. 

Neni 3

Objekti i veprimtarisë së Prokurorisë

1. Prokuroria ushtron ndjekjen penale dhe përfaqëson akuzën në gjyq në emër të shtetit, merr masa dhe mbikëqyr ekzekutimin e vendimeve penale, drejton dhe kontrollon veprimtarinë e policisë gjyqësore si dhe kryen detyra të tjera të caktuara me ligj. 

2. Prokuroria i ushtron funksionet e saj në mënyrë të pavarur nëpërmjet prokurorëve.

KREU II

PARIMET THEMELORE TË ORGANIZIMIT DHE FUNKSIONIMIT TË PROKURORISË

Neni 4

Ligjshmëria e veprimtarisë

1. Prokurorët në ushtrimin e detyrës u nënshtrohen Kushtetutës, marrëveshjeve ndërkombëtare të ratifikuara nga Republika e Shqipërisë dhe ligjeve të tjera në fuqi.

2. Prokurorët i ushtrojnë kompentencat e tyre duke respektuar parimet e procedimit të drejtë, të barabartë e të rregullt ligjor dhe mbrojtjes së të drejtave dhe lirive themelore të njeriut dhe interesit publik.

Neni 5

Detyrueshmëria e ndjekjes penale

Ushtrimi i ndjekjes penale është i detyrueshëm, me përjashtim të rasteve kur ligji parashikon ndryshe. 

Neni 6

Pavarësia e prokurorëve

1. Në ushtrimin e funksioneve të tyre, prokurorët kryejnë veprime, parashtrojnë kërkesa dhe marrin vendime në mënyrë të pavarur, bazuar në parimet e ligjshmërisë, objektivitetit dhe paanshmërisë.  

2. Prokurorët i nënshtrohen udhëzimeve të përgjithshme me shkrim të prokurorit më të lartë, sipas dispozitave të këtij ligji.

3.  Ligji garanton pavarësinë dhe autonominë e nevojshme për marrjen e vendimeve gjatë ushtrimit nga prokurorët të funksionit të tyre kushtetues e ligjor, pavarësisht ndikimit të paligjshëm të brendshëm apo të jashtëm nga çdo autoritet publik a privat.

Neni 7

Mbrojtja dhe statusi i prokurorit

1. Statusi i prokurorëve përcaktohet nga ligji për statusin e gjyqtarëve dhe prokurorëve në Republikën e Shqipërisë. 

2. Prokurorëve dhe familjarëve të tyre u garantohet mbrojtje e veçantë nga Shteti në rast se, për shkak të ushtrimit të detyrës, u kërcënohen jeta, shëndeti, familja apo prona.

Neni 8

Objektiviteti dhe barazia

Prokurorët sigurojnë trajtim të barabartë, objektiv dhe pa paragjykim për të gjithë personat pavarësisht gjinisë, racës, fesë, etnisë, gjuhës, bindjeve politike, fetare a filozofike, identitetit gjinor orientimit seksual, gjendjes ekonomike, pronës, arsimimit, lindjes, aftësisë së kufizuar,  origjinës shoqërore, përkatësisë prindërore ose për arsye të tjera. 

Neni 9

Konfidencialiteti i të dhënave

1. Prokurorët dhe gjithë personeli i prokurorisë gjatë ushtrimit të detyrës së tyre, si edhe pas përfundimit të saj janë të detyruar të ruajnë konfidencialitetin dhe sekretin shtetëror për fakte për të cilat vijnë në dijeni, me përjashtim të rasteve kur ligji parashikon ndryshe. 

2. Prokurorisë nuk i lejohet të bëjë publike ose t’u japë personave të tretë të dhëna që dëmtojnë çështjen në proces hetimi apo gjykimi, që cënojnë dinjitetin dhe jetën private të personave, të drejtat e të miturve si dhe të dhëna me karakter konfidencial ose të rezervuar.

3. Prokurorëve u ndalohet të bëjnë deklarata ose të japin mendime për veprimtarinë e organeve të tjera.

Neni 10

Respektimi i rregullave të etikës dhe sjelljes profesionale

Prokurorët duhet të ruajnë në çdo kohë nderin dhe dinjitetin e profesionit të tyre dhe të sillen në mënyrë profesionale, në përputhje me ligjin dhe rregullat e etikës. 

Neni 11

Ushtrimi i funksioneve të prokurorisë vetëm nga prokurorët

1. Funksionet e prokurorisë ushtrohen vetëm nga prokurorët e Republikës së Shqipërisë, të emëruar sipas ligjit. 

2. Delegimi i funksioneve të prokurorit te autoritete të tjera është i ndaluar, me përjashtim të rasteve kur ligji parashikon ndryshe.

3. Marrja përsipër e funksioneve të prokurorit nga autoritete të tjera është e ndaluar.

KREU III

STRUKTURA DHE ORGANIZIMI I PROKURORISË

Neni 12

Struktura e prokurorisë

Prokuroria organizohet dhe funksionon pranë sistemit gjyqësor. Prokuroria e Posaçme rregullohet me ligj të veçantë. Pranë degëve të gjykatave nuk ngrihen degë të përhershme ose të përkohshme të prokurorisë.

Neni 13

Organizimi dhe drejtimi  i prokurorisë

1. Prokuroria përbëhet nga:

a) Prokuroria e Përgjithshme e Republikës; 

b) Prokuroria e Posaçme, sipas ligjit të posaçëm;

c) Prokuroritë pranë gjykatave të apelit me juridiksion të përgjithshëm;

ç) Prokuroritë pranë gjykatave të shkallës së parë me juridiksion të përgjithshëm. 

2. Drejtimi dhe përfaqësimi i prokurorisë sipas këtij organizimi bëhet, respektivisht, nga: 

a) Prokurori i Përgjithshëm; 

b) Drejtuesi i  Prokurorisë së Posaçme;

c) Drejtuesit e prokurorive pranë gjykatave të apelit me juridiksion të përgjithshëm; 

ç) Drejtuesit e prokurorive pranë gjykatave të shkallës së parë me juridiksion të përgjithshëm.

Neni 14

Prokuroria e Përgjithshme

1. Prokuroria e Përgjithshme ka juridiksion mbi të gjithë territorin e Republikës së Shqipërisë dhe e ka selinë në Tiranë.

2. Prokuroria e Përgjithshme përfaqëson çështjet përpara Gjykatës së Lartë dhe Gjykatës Kushtetuese, me përjashtim të çështjeve të juridiksionit të Prokurorisë së Posaçme, dhe kryen detyra të tjera të parashikuara me ligj. 

3. Funksionet e Prokurorisë së Përgjithshme ushtrohen nga prokurorët e Prokurorisë së Përgjithshme.

Neni 15

Prokuroria e Posaçme

1. Prokuroria e Posaçme ushtron ndjekjen penale dhe përfaqëson akuzën në gjyq në emër të shtetit për veprat penale të korrupsionit, krimit të organizuar dhe çështjet penale sipas nenit 135, paragrafi 2, i Kushtetutës.

2. Mënyra e organizimit dhe funksionimit të Prokurorisë së Posaçme, kushtet shtesë që prokurorët,  nëpunësit civilë dhe punonjësit e tjerë të saj duhet të përmbushin, si dhe marrëdhëniet e saj me institucionet e tjera shtetërore dhe me subjekte të tjera publike ose private, rregullohen sipas ligjit të posaçëm të krijimit të saj. 

3. Konflikte të mundshme të kompetencave mes Prokurorisë së Posaçme dhe prokurorive të juridiksionit të përgjithshëm zgjidhen nga ligji procedurial penal.

Neni 16

Prokurorët pranë gjykatave të apelit

Funksionet e Prokurorisë pranë çdo gjykate apeli të juridiksionit të përgjithshëm ushtrohen nga prokurorët e apelit. Juridiksioni i tyre shtrihet në territorin e juridiksionit të gjykatës përkatëse. 

Neni 17

Prokuroritë pranë gjykatave të shkallës së parë

Funksionet e Prokurorisë pranë çdo gjykate të shkallës së parë të juridiksionit të përgjithshëm ushtrohen nga prokurorët pranë gjykatës së shkallës së parë. Juridiksioni i tyre shtrihet në territorin e juridiksionit të gjykatës përkatëse. 

Neni 18

Numri i përgjithshëm i prokurorëve

1. Numri i përgjithshëm i prokurorëve në juridiksionin e përgjithshëm dhe në Prokurorinë e Posaçme propozohet përkatësisht nga Prokurori i Përgjithshëm dhe Drejtuesi i Prokurorisë së Posaçme dhe miratohet nga Kuvendi.  

2. Numri i përgjithshëm i prokurorëve, propozohet bazuar në :

a) raportin mbi ngarkesën e punës së prokurorëve, duke marrë parasysh edhe rekomandimet e Këshillit të Ministrave për luftën e kriminalitetit gjatë tre viteve të fundit.

b) garantimin e veprimtarisë së prokurorisë dhe njëkohësisht sigurimin e aksesit  të shtetasve në shërbimin e prokurorisë, rritjen e cilësisë së këtyre shërbimeve, uljen e shpenzimeve dhe përdorimin e të ardhurave në mënyrë efiçente.

3. Prokurori i Përgjithshëm dhe Drejtuesi i Prokurorisë së Posaçme në propozimin e numrit të prokurorëve, marrin paraprakisht mendimin e Këshillit të Lartë të Prokurorisë, Ministrisë së Drejtësisë dhe Ministrisë së Financave.

Neni  19

Numri i prokurorëve për çdo prokurori

1. Prokurori i Përgjithshëm publikon, brenda muajit mars të çdo viti, raportin vjetor mbi ngarkesën e punës së prokurorive për vitin kalendarik paraardhës, si dhe rekomandimet për përmirësimin dhe rritjen e efektivitetit të veprimtarisë së tyre. 

2. Prokurori i Përgjithshëm në bashkëpunim me Këshillin e Lartë të Prokurorisë vlerëson, së paku çdo pesë vjet, numrin e prokurorëve për çdo prokurori dhe, nëse është e përshtatshme, ripërcakton numrin e tyre, pasi ka marrë mendimin e drejtuesve të prokurorive përkatëse. 

3. Vendimi për përcaktimin e numrit të prokurorëve për çdo prokurori pranë gjykatave të juridiksionit të përgjithshëm dhe në Prokurorinë e Posaçme duhet të marrë parasysh objektivat e përcaktuara në paragrafin 2 të nenit 18 të këtij ligji, dhe të synojë garantimin e një ngarkese të balancuar pune për të gjithë prokurorët dhe prokuroritë e vendit.

Neni 20

Struktura e prokurorive

Struktura e prokurorive përcaktohet në rregulloren e organizimit të brendshëm të secilës prokurori, sipas strukturës standarde të miratuar nga Prokurori i Përgjithshëm, brenda numrit të prokurorëve të miratuar nga Kuvendi dhe numrit total të punonjësve të miratuar në ligjin vjetor të buxhetit.   

Neni 21

Seksionet e prokurorive

1. Në çdo prokurori për kategori të caktuara veprash penale, kur është e mundur dhe e nevojshme, drejtuesi i prokurorisë krijon seksione me jo më pak se tre prokurorë, pasi ka marrë mendimin e mbledhjes së përgjithshme të  prokurorëve. Ngritja e tyre bazohet, ndër të tjera, në numrin dhe specializimin e prokurorëve, llojin, përhapjen dhe kategoritë e veprave penale, subjekteve, si dhe në rekomandimet e Këshillit të Ministrave në luftën kundër  kriminalitetit.  Seksioni i posaçëm për të miturit ngrihet, në çdo rast, në prokuroritë pranë gjykatave në të cilat janë krijuar sipas ligjit seksionet përkatëse për gjykimin e të miturve. 

2. Drejtuesi i seksionit emërohet nga drejtuesi i prokurorisë nga radhët e prokurorëve të seksionit, të cilët kanë të paktën 5 vjet përvojë si prokurorë, rezultate të mira në punë dhe aftësi organizative. 

KREU IV

PROKURORI I PËRGJITHSHËM

SEKSIONI I

KUSHTET DHE KRITERET PËR ZGJEDHJEN E PROKURORIT TË PËRGJITHSHËM

Neni 22

Kushtet ligjore për emërimin e Prokurorit të Përgjithshëm

1. Kandidatët për Prokuror të Përgjithshëm duhet të plotësojnë kushtet e parashikuara nga neni 148/a, paragrafi 3, i Kushtetutës. 

2. Për efekt të integritetit moral dhe profesional, kandidatët duhet të plotësojnë kushtet si vijon: 

a) të kalojë me sukses verifikimin e plotë të pasurisë dhe figurës së tyre, sipas ligjit; 

b) të plotësojë kërkesat e ligjit “Për garantimin e integritetit të personave që zgjidhen, emërohen ose ushtrojnë funksione publike”; 

c) të mos ketë qenë anëtar, bashkëpunëtor ose i favorizuar nga Sigurimi i Shtetit përpara vitit 1990;

ç) të mos jetë bashkëpunëtor, informator ose agjent i asnjë shërbimi sekret;

d) të mos jetë dënuar më parë me vendim gjyqësor të formës së prerë për kryerjen e një vepre penale;

dh) të mos jetë larguar nga detyra për shkaqe disiplinore, si dhe të mos ketë masë disiplinore në fuqi. 

Neni 23

Kriteret për vlerësimin e kandidatëve

1. Kandidatët që përmbushin kushtet ligjore të parashikuara në nenin 22 të këtij ligji, vlerësohen dhe renditen nga Këshilli i Lartë i Prokurorisë bazuar në këto kritere:

a) rezultatet e vlerësimit profesional të kandidatit në fushën e drejtësisë penale;

b) integriteti moral dhe profesional i kandidatit;

c) aftësitë organizative dhe drejtuese.

ç) vlerësimin e elementëve plotësuese, sipas nenit 27 të këtij ligji. 

2. Në rastet kur kandidatët kanë të njëjtën meritë, vlerësohet vjetërsia në ushtrimin e profesionit dhe eksperienca profesionale.

3. Këshilli i Lartë i Prokurorisë, për të siguruar zhvillimin e një procedure transparente, publike dhe bazuar në merita, me vendim, dhe në zbatim të parashikimeve të bëra në këtë seksion, miraton rregulla më të detajuara për:  

a) mënyrën e organizimit të procesit të vlerësimit të kandidatëve, sipas kritereve të parashikuara në këtë ligj; 

b) përzgjedhjen dhe pikëzimin e kandidatëve, duke përfshirë edhe rregullat për procedurën e verifikimit të pasurisë, integritetit dhe të të shkuarës profesionale dhe personale të tyre; 

c) procedurën që ndiqet në rastin e kandidatëve që rezultojnë me pikë të barabarta në procesin e vlerësimit.

Neni 24

Kriteret profesionale për renditjen e kandidatëve

Këshilli i Lartë i Prokurorisë kryen vlerësimin profesional të kandidatëve bazuar në aftësitë profesionale, njohuritë dhe kualifikimet ligjore të tyre, si vijon:  

a)  Përvojën e punës për pozicionin për të cilin konkuron kandidati;

b) Rezultatet e vlerësimit profesional dhe etik të kandidatëve në punët që kanë bërë në të shkuarën, nëse ka, apo rezultatet e arritura gjatë përvojave të tyre të punës, që lidhen me ushtrimin e funksioneve në fushën e drejtësisë penale;

c)  Rezultatet e arritura gjatë studimeve në ciklin e lartë të arsimit, gjatë formimit fillestar dhe atij të vazhdueshëm në Shkollën e Magjistraturës, dhe në trajnime dhe kurse te certifikuara, brenda dhe jashtë vendit; 

ç)  Rezultate e arritura gjatë studimeve pasuniversitare në fushën e së drejtës penale;

d) Punimet akademike, studimet shkencore, shkrimet dhe ligjëratat profesionale, botimet, pjesëmarrja në aktivitete shkencore, pjesëmarrja në procesin e hartimit ose të konsultimit të legjislacionit dhe çdo angazhim tjetër profesional të kandidatit përgjatë 5 viteve të fundit në fushën e së drejtës.  

Neni 25

Kriteret morale për renditjen e kandidatëve

1. Këshilli i Lartë i Prokurorisë kryen vlerësimin e integritetit moral dhe profesional të kandidatëve bazuar në:

a) Reputacionin që gëzon kandidati në shoqëri dhe midis kolegëve, si rezultat i sjelljes së tij në ushtrimin e funksioneve, dhe në veprimtaritë e kryera kur nuk është duke ushtruar funksionet e tij; 

b) Cilësitë morale të tilla si ndershmëria, përpikmëria në ushtrimin e detyrave, drejtësia në marrjen e vendimeve, përgjegjshmëria, besueshmëria, paanësia dhe dinjiteti; 

2. Rregullime të mëtejshme për zbatimin e këtyre kritereve përcaktohen në rregulloren e miratuar nga Këshilli i Lartë i Prokurorisë, sipas nenit 23 të këtij ligji.

Neni 26

Kriteret organizative dhe drejtuese  për renditjen e kandidatëve

Këshilli i Lartë i Prokurorisë kryen vlerësimin e aftësive organizative dhe drejtuese të kandidatit sipas këtyre kritereve: 

a) Cilësisë së platformës dhe vizionit që paraqesin;

b) Aftësive të provuara për të marrë vendime dhe përgjegjësi, bazuar edhe në përvojat e mëparshme profesionale dhe shoqërore;  

c) Aftësive të komunikimit; 

ç) Aftësive të të punuarit në grup dhe në mjedise multidisiplinore dhe/ose multikulturore;

d) Aftësive të përfaqësimit publik.

Neni 27

Elementë plotësues vlerësimi për renditjen e kandidatëve

Krahas kritereve të parashikuara në nenet 24, 25 dhe 26 të këtij ligji, në vlerësimin e kandidatëve mund të mbahen parasysh edhe: 

a) Mbajtja e titujve akademikë;

b) Kryerja e studimeve dhe trajnimeve afatgjata jashtë vendit;

c) Njohja e gjuhëve të huaja.

SEKSIONI II

PROCEDURA E PËRZGJEDHJES DHE EMËRIMIT TË PROKURORIT TË PËRGJITHSHËM

Neni 28

Organi përgjegjës për përzgjedhjen

1. Këshilli i Lartë i Prokurorisë përzgjedh kandidaturat për Prokuror të Përgjithshëm, ndër ata që përmbushin kushtet e parashikuara në këtë ligj.

2. Këshilli, në përzgjedhjen e kandidaturave zbaton rregullat e këtij seksioni. Rregulla më të detajuara për procedurën e përzgjedhjes miratohen me vendim të Këshillit të Lartë të Prokurorisë. 

Neni 29

Thirrja për paraqitjen e shprehjes së interesit

1. Këshilli i Lartë i Prokurorisë, jo më vonë se 4 muaj përpara mbarimit të mandatit të Prokurorit të Përgjithshëm, shpall thirrjen për paraqitjen e shprehjes së interesit për pozicionin e Prokurorit të Përgjithshëm. Në rast të ndërprerjes së parakohshme të mandatit të Prokurorit të Përgjithshëm, procedura fillon menjëherë.

2. Thirrja shpallet në faqen zyrtare të Këshillit të Lartë të Prokurorisë, si dhe në dy gazetat më të lexuara në nivel kombëtar ose me lajmërim në mediat audiovizive kombëtare. 

3. Thirrja për paraqitjen e shprehjes së interesit përmban informacion lidhur me:

a) afatin brenda së cilit duhet të dorëzohet shprehja e interesit;

b) dokumentacionin që duhet të duhet të shoqërojë shprehjen e interesit;

c) kriteret, procedurën dhe metodologjinë e vlerësimit të kandidaturave;

ç)   mënyrën dhe vendin e dorëzimit të kërkesave për kandidim.

Neni 30

Paraqitja e shprehjes së interesit

1. Brenda 30 ditëve nga shpallja e thirrjes për paraqitjen e shprehjesve të interesit, kandidatët e interesuar shprehin interesin e tyre përmes një kërkese me shkrim drejtuar Këshillit të Lartë të Prokurorisë, të shoqëruar nga dokumentacioni që vërteton përmbushjen e kushteve dhe kritereve të parashikuara me ligj. 

2. Shprehja e interesit mund të bëhet në adresën elektronike të përmendur në thirrjen për paraqitjen e shprehjeve të interesit ose në adresën postare të Këshillit të Lartë të Prokurorisë. Kërkesat e depozituara prej kandidatëve publikohen menjëherë në faqen zyrtare të Këshillit. 

3. Krahas kërkesës me shkrim, të interesuarit bashkëngjisin dokumentat e mëposhtëm:

a) Jetëshkrimin e përditësuar;

b) Një platformë personale të qëllimeve dhe objektivave që propozojnë të ndjekin në qoftë se emërohen;

c) Një deklaratë përkundrejt përgjegjësisë ligjore se nuk kanë qenë anëtarë, bashkëpunëtorë ose të favorizuar nga Sigurimi i Shtetit përpara vitit 1990;

ç) Një deklaratë përkundrejt përgjegjësisë ligjore se nuk janë bashkëpunëtorë, informatorë ose agjentë të shërbimit sekret;

d) Vetëdeklarimin sipas ligjit Nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”, si dhe një deklaratë të përditësuar të pasurive dhe të interesave financiare.

4. Këshilli i Lartë i Prokurorisë, kur e vlerëson të nevojshme, kërkon informacion të mëtejshëm nga kandidati, nga organet publike ose punëdhënësi i kandidatit.

Neni 31

Verifikimi i plotësimit të kushteve ligjore

1. Brenda 45 ditëve nga dita kur mbyllet afati për dorëzimin e shprehjeve të interesit, komisioni përgjegjës për emërimet/karrierën në Këshillin e Lartë të Prokurorisë, verifikon plotësimin e kushteve nga kandidatët, sipas nenit 22, të këtij ligji, bazuar në parimin e barazisë para ligjit, ndalimit të diskriminimit dhe ndershmërisë në vlerësim.

2. Komisioni shqyrton dokumentacionin e paraqitur nga kandidatët dhe kërkon raportim nga  institucionet kompetente për verifikimin e pasurisë dhe të figurës si dhe të çdo shkaku tjetër përjashtues, nga Inspektorati i Lartë i Deklarimit dhe Kontrollit të Pasurive dhe Konfliktit të Interesave, prokuroria, organet e administratës tatimore dhe doganore, Byroja Kombëtare e Hetimeve, shërbimet shtetërore informative, Autoriteti për Informimin mbi Dokumentet e ish-Sigurimit të Shtetit, si dhe çdo organ disiplinor që ka mbikqyrur disiplinën në marrëdhëniet e punës së kandidatit. Nëse është e nevojshme, Këshilli i Lartë i Prokurorisë kërkon informacion shtesë nga institucionet e përmendura në këtë pikë. Çdo institucion publik, subjekt fizik ose juridik, duhet të përmbushë kërkesat e Këshillit për informacion, dokumentacion, ose materiale të tjera në lidhje me një hetim, me përjashtim të rasteve të kufizuara me ligj, brenda afatit ligjor të arsyeshëm të përcaktuar nga Këshilli në kërkesën  e tij.

3. Në përfundim të vlerësimit paraprak, Komisioni harton listën e kandidatëve që plotësojnë kushtet ligjore dhe të kandidatëve të përjashtuar dhe ia paraqet atë Këshillit të Lartë të Prokurorisë, bashkë me raportin për rezultatet e vlerësimit paraprak bazuar në dokumentacionin e paraqitur nga çdo kandidat dhe atë të grumbulluar, sipas paragrafit 2 të këtij neni. 

4. Këshilli i Lartë i Prokurorisë merr vendim për përjashtimin e kandidatëve që nuk plotësojnë kushtet ligjore të parashikuara në nenin 22 të këtij këtij ligji dhe për lejimin e kandidimit të kandidatëve që i plotësojnë këto kushte.

5. Kandidatët e përjashtuar njoftohen në mënyrë të posaçme dhe të arsyetuar për shkaqet e përjashtimit.

6. Ankimet kundër vendimeve për përjashtimin e kandidatëve bëhen në Gjykatën Administrative të Apelit jo më vonë se 3 ditë nga dita e njoftimit të vendimit. Gjykata Administrative e Apelit vendos brenda 7 ditëve nga dita e depozitimit të ankimit. Vendimi i saj është përfundimtar dhe i formës së prerë.

Neni 32

Seanca dëgjimore

1. Këshilli i Lartë i Prokurorisë organizon seancë dëgjimore me kandidatët që plotësojnë kushtet ligjore, sipas nenit 31, paragrafi 6, të këtij ligji.

2. Kandidatët njoftohen me shkrim nga Këshilli i Lartë i Prokurorisë, të paktën dhjetë ditë përpara datës së seancës dëgjimore.

Neni 33

Renditja e kandidatëve

Këshilli i Lartë i Prokurorisë merr vendim për miratimin e renditjes e kandidatëve, bazuar në rezultatet e vlerësimit të meritave të tyre, sipas nenit 23 të këtij ligji, dhe seancës dëgjimore dhe e publikon atë në faqen zyrtare të tij, së bashku me relacionin shpjegues përkatës. Relacioni shpjegon analizën dhe masën e përmbushjes për secilin kriter nga çdo kandidat, si dhe metodologjinë e ndjekur për vlerësimin e njëkohshëm dhe krahasimor të masës së përmbushjes së kritereve prej kandidatëve.

Neni 34

Ankimi

1. Kandidatët kanë të drejtë të ankimojnë vendimin e Këshillit të Lartë të Prokurorisë për propozimin  e renditjes së tyre në listë, brenda tre (3) ditëve nga data e njoftimit të tij.  Ankimi mund të bazohet vetëm në arsyetimin që kanë ndodhur gabime faktike ose procedurale të cilat mund të kenë ndikuar në rezultatin e renditjes së kandidatëve. Gjykata Administrative  e Apelit vendos brenda shtatë (7) ditëve nga data e paraqitjes së ankimit. Gjykata Administrative e Apelit shqyrton vetëm gabimet faktike ose procedurale të cilat mund të kenë ndikuar në rezultatin e renditjes dhe nuk zëvendëson vlerësimin e kritereve me vlerësimin e saj. Vendimi i Gjykatës Administrative të Apelit është i formës së prerë dhe kundër tij nuk lejohet rekurs. 

2. Vendimi i Këshillit të Lartë të Prokurorisë, për renditjen e kandidatëve, merr formë të prerë kur: 

a) nuk është depozituar ankim brenda afateve të ankimit;

b) është depozituar ankim sipas afateve dhe gjykata ka vendosur pushimin apo rrëzimin e tij;

c) është depozituar ankim sipas afateve dhe mbi bazën e tij është shfuqizuar vendimi i Këshillit, me vendim të formës së prerë.

3.  Në rastet kur gjykata pranon me vendim të formës së prerë ankimin dhe shfuqizon vendimin e Këshillit të Lartë të Prokurorisë, ky i fundit rishikon vendimin e renditjes së kandidatëve brenda dy javësh nga marrja e vendimit të gjykatës, deri në masën e nevojshme në përputhje me gjetjet e gjykatës. 

4. Këshilli i Lartë i Prokurorisë publikon vendimin përfundimtar në faqen e internetit, duke përfshirë arsyetimin e vendimit, referuar verifikimit të kushteve ligjore, vlerësimit dhe renditjes se kandidatëve të kualifikuar në propozimin e emërimit.

Neni 35

Emërimi i Prokurorit të Përgjithshëm

1. Këshilli i Lartë i Prokurorisë i paraqet Kuvendit të Shqipërisë propozimin për të emëruar si Prokuror të Përgjithshëm tre kandidatët e renditur më lart në listë. Propozimi përfshin vendimin e arsyetuar të Këshillit të Lartë të Prokurorisë.

2. Prokurori i Përgjithshëm emërohet në përputhje me nenin 148/a të Kushtetutës.  

Neni 36

Betimi dhe fillimi i detyrës

1. Prokurori i Përgjithshëm, përpara të se fillojë detyrën, bën betimin përpara Kuvendit të Shqipërisë në një ceremoni publike, sipas formulës: “Betohem solemnisht se gjatë kryerjes së detyrës do t’i qëndroj kurdoherë besnik Kushtetutës së Republikës së Shqipërisë, ligjeve në fuqi dhe do të respektoj rregullat e etikës profesionale.

Neni 37

Statusi i Prokurorit të Përgjithshëm

Statusi i Prokurorit të Përgjithshëm përcaktohet në këtë ligj dhe në ligjin për statusin e gjyqtarëve dhe prokurorëve.  

SEKSIONI III

KOMPETENCAT

Neni 38

Kompetencat e Prokurorit të Përgjithshëm

1. Prokurori i Përgjithshëm është drejtuesi i Prokurorisë së Përgjithshme dhe ka përgjegjësi për punën e Prokurorisë së Përgjithshme dhe të prokurorive pranë gjykatave të juridiksionit të përgjithshëm të apelit dhe shkallës së parë.

2. Prokurori i Përgjithshëm ushtron këto kompetenca:   

a) përfaqëson akuzën në Gjykatën e Lartë dhe çështjet në Gjykatën Kushtetuese, me përjashtim të rastit kur përfaqësimi bëhet nga Prokuroria e Posaçme; 

b) nxjerr udhëzime të përgjithshme me shkrim për prokurorët e prokurorive të juridiksionit të përgjithshëm dhe mbikqyr zbatimin e tyre; 

c) siguron mbarëvajtjen e punës në administratën e prokurorisë së juridiksionit të përgjithshëm; 

ç)   propozon dhe administron buxhetin e prokurorisë së juridiksionit të përgjithshëm; 

d) raporton në Kuvend për gjendjen e kriminalitetit; 

dh) nxjerr udhëzime të përgjithshme me shkrim për oficerët e policisë gjyqësore, në përputhje me këtë ligj;

e) përcakton strukturën e përgjithshme dhe rregulloren standard të organizimit dhe funksionimit të prokurorive të juridiksionit të përgjithshëm dhe miraton organikën dhe rregulloren e brendshme të funksionimit të Prokurorisë së Përgjithshme, sipas përcaktimeve të nenit 20 të këtij ligji. 

ë) përfaqëson prokurorinë në marrëdhëniet me të tretët dhe ndihmën e ndërsjellë në çështje penale të juridiksionit të përgjithshëm;

f) kujdeset për ushtrimin e kompetencave ligjore dhe kushtetuese të prokurorisë; 

g) drejton, bashkërendon dhe mbikëqyr veprimtarinë e policisë gjyqësore;

gj) kërkon fillimin e hetimeve për shkelje disiplinore dhe ankesa ndaj oficerëve të policisë gjyqësore; 

h) i dërgon Ministrisë së Drejtësisë të dhënat statistikore të ndjekjes penale, për hartimin e statistikës së njësuar në fushën e drejtësisë; 

i) i kërkon Inspektorit të Lartë të Drejtësisë të kryejë inspektime tematike ose hetime për shkeljet individuale; 

j) administron sistemin e përgjimeve, sipas legjislacionit në fuqi;

k) kryen detyra të tjera, të parashikuara në ligj.

3. Në ushtrimin e funksioneve të tij, Prokurori i Përgjithshëm mund t’i delegojë me shkrim kompetenca të caktuara drejtorëve të drejtorive, drejtuesve të seksioneve ose prokurorëve të Prokurorisë së Përgjithshme, sipas parashikimeve në këtë ligj ose në ligje të veçanta.

Neni 39

Zëvendës Prokurori i Përgjithshëm

1. Zëvendës Prokurori i Përgjithshëm përfaqëson Prokurorinë e Përgjithshme, në mungesë dhe me autorizim të Prokurorit të Përgjithshëm ose kur vendi i tij është përkohësisht i lirë.

2. Zëvendës Prokurori i Përgjithshëm kryen vetëm detyrat që janë të nevojshme:

a) për funksionimin e Prokurorisë së Përgjithshme, prokurorive pranë gjykatave të juridiksionit të përgjithshëm dhe policisë gjyqësore;

b) për përfaqësimin e prokurorisë me të tretët.

3. Zëvendës Prokurori i Përgjithshëm zgjidhet, brenda 30 ditëve nga emërimi i Prokurorit të Përgjithshëm, nga radhët e prokurorëve të Prokurorisë së Përgjithshme me të paktën 10 vjet përvojë si prokuror dhe që janë vlerësuar “shumë mirë” në tre vlerësimet e fundit të performancës etike dhe profesionale.

4. Zëvendës Prokurori i Përgjithshëm emërohet nga Prokurori i Përgjithshëm, për një mandat dy vjeçar me të drejtë riemërimi, pasi ka marrë mendimin e mbledhjes së prokurorëve të prokurorisë. Mendimi i mbledhjesë së prokurorëve të Prokurorisë së Përgjithshme nuk është i detyrueshëm për Prokurorin e Përgjithshëm.

5. Në rast se Zëvendës Prokurori i Përgjithshëm ka pengesë në ushtrimin e detyrave të tij ose për çfarëdo arsye pushon së vepruari si prokuror në atë prokurori, ai/ajo zëvendësohet nga Prokurori i Përgjithshëm, sipas kritereve të përcaktuar në paragrafin 3 të këtij neni.

6. Prokurori i Përgjithshëm miraton me vendim rregulla më të hollësishme mbi procedurën e zgjedhjes së Zëvendës Prokurorit të Përgjithshëm të Prokurorisë së Përgjithshme.

Neni 40

Buxheti

1. Prokuroria ka buxhet të pavarur, si pjesë e buxhetit të Shtetit dhe parashikohet në një zë të veçantë të tij. 

2. Buxheti i prokurorisë, në të cilin përfshihet buxheti i Prokurorisë së Përgjithshme, buxheti i prokurorive pranë gjykatave të juridiksionit të përgjithshëm dhe buxheti për policinë gjyqësore të seksioneve pranë prokurorisë hartohet nga Prokurori i Përgjithshëm dhe zbatohet në përputhje me legjislacionin përkatës të menaxhimit buxhetor e financiar.

3. Në rastin kur propozimi i buxhetit të prokurorisë nga Këshilli i Ministrave është i ndryshëm nga ai i propozuar nga Prokurori i Përgjithshëm, ky i fundit ka të drejtë të marrë pjesë në procedurat parlamentare për të mbrojtur projektbuxhetin e propozuar. 

4. Buxheti i Prokurorisë përfshin të ardhura nga donacione dhe çdo të ardhur tjetër të ligjshme.

5. Buxheti i Prokurorisë së Posaçme, mënyra e hartimit dhe zbatimit të tij, rregullohen me ligjin përkatës.

KREU V

DREJTUESI I PROKURORISË

Neni 41

Drejtimi në prokurori

1. Prokuroritë drejtohen nga drejtuesi i prokurorisë.

2. Drejtuesi i prokurorisë emërohet në detyrë dhe ushtron kompetencat e tij sipas ligjit mbi statusin e gjyqtarëve dhe prokurorëve .

Neni 42

Kompetencat e drejtuesit në drejtimin e prokurorisë

Drejtuesi i prokurorisë ushtron këto detyra:

a) organizon punën dhe merr masat e nevojshme për mirëfunksionimin e prokurorisë;

b) përfaqëson prokurorinë në marrëdhënie me të tretët;

c) organizon shpërndarjen e çështjeve prokurorëve, bazuar në kritere objektive dhe transparente, që përcaktohen nga Prokurori i Përgjithshëm, në përputhje me këtë ligj;

ç) krijon grupe hetimore për çështje të veçanta;

d) organizon diskutime për çështje të natyrës profesionale . 

dh) mbikëqyr disiplinën në punë të prokurorëve dhe i bën kërkesë Inspektorit të Lartë të Drejtësisë për fillimin e inspektimit për shkelje disiplinore të prokurorëve; 

e) bashkërendon punën me drejtoritë përkatëse në Prokurorinë e Përgjithshme dhe policinë gjyqësore; 

ë) bashkërendon punën me Këshillin e Lartë të Prokurorisë dhe Shkollën e Magjistraturës për çështje që lidhen me karrierën dhe rritjen profesionale të prokurorëve;

f) mbikqyr organizimin dhe funksionimin e administratës së prokurorisë për veprimtaritë që nuk lidhen me ushtrimin e ndjekjes penale, në rast se nuk është parashikuar ndryshe me ligj;

g) garanton zbatimin e vendimeve të Këshillit të Lartë të Prokurorisë dhe udhëzimeve të Prokurorit të Përgjithshëm;

gj) drejton, bashkërendon dhe mbikëqyr veprimtarinë e policisë gjyqësore nën juridiksionin e tij;

h) siguron përdorimin  e sistemit të menaxhimit të çështjeve në prokurori;

i) kujdeset për çështjet e ruajtjes dhe të sigurisë në prokurori;

j) miraton rregulloren e brendshme për organizimin dhe funksionimin e prokurorisë dhe, në raste të justifikuara, përshtat strukturën standarde të miratuar nga Prokurori i Përgjithshëm me nevojat e prokurorisë dhe specializimin e personave në detyrë;

k) mbikqyr respektimin e etikës së prokurorit dhe planifikimin e punës së tyre, si dhe përmbush angazhimet ligjore për vlerësimin profesional të prokurorëve dhe oficerëve të policisë gjyqësore; 

l) informon çdo tre muaj Prokurorin e Përgjithshëm mbi gjendjen e kriminalitetit.

Neni 43

Kompetencat në ushtrimin e ndjekjes penale

Drejtuesi i prokurorisë ka këto kompetenca në lidhje me ushtrimin e ndjekjes penale:

a) koordinon veprimtarinë me prokuroritë e tjera për çështje konkrete;

b) kërkon informacion për ecurinë e procedimeve dhe, nëse është e nevojshme, nxjerr udhëzime me shkrim, sipas këtij ligji;

c) jep urdhra të detyrueshme për policinë gjyqësore lidhur me ushtrimin e funksioneve;

ç) verifikon ecurinë dhe përfundimin e cështjeve dhe, kur është është e nevojshme, udhëzon me shkrim, sipas nenit 48 të këtij ligji, kryerjen e veprimeve të mëtejshme proceduriale përpara se të merret vendimi mbi mënyren e përfundimit të hetimeve paraprake;

d) merr masa për zëvendësimin e prokurorit të çështjes, në rastet e parashikuara me ligj;

dh) garanton zbatimin korrekt të udhëzimeve të Prokurorit të Përgjithshëm.

Neni 44

Zëvendës Drejtuesi i prokurorisë

1. Zëvendës drejtuesi i prokurorisë përfaqëson prokurorinë në rast mungese dhe me autorizim të drejtuesit ose kur vendi i tij mbetet përkohësisht i lirë. 

2. Zëvendës drejtuesi i prokurorisë kryen vetëm detyrat që janë të nevojshme: 

a) për funksionimin e prokurorisë;

b) për përfaqësimin e prokurorisë me të tretët; 

c) për çdo detyrë tjetër të përcaktuar në udhëzimet e Prokurorit të Përgjithshëm.

3. Zëvendës drejtuesi i prokurorisë emërohet nga radhët e drejtuesve të seksioneve, të cilët:

a) janë vlerësuar “shumë mirë” në tre vlerësimet e fundit të performancës etike dhe profesionale; 

b) kanë të paktën pesë vjet përvojë si prokuror, nga të cilët të paktën tre vjet në të njëjtin nivel.

4. Zëvendës drejtuesi i prokurorisë emërohet për një mandat dy vjeçar, me të drejtë riemërimi, nga drejtuesi i prokurorisë, pasi të ketë marrë mendimin e mbledhjes së prokurorëve të prokurorisë. Mendimi i mbledhjes së prokurorëve nuk është i detyrueshëm për drejtuesin.

5. Në rast se zëvendës drejtuesi nuk mund të ushtrojë detyrat e tij ose për çfarëdo arsye pushon së vepruari si prokuror në atë prokurori, zëvendësohet sipas kritereve të përcaktuar në paragrafin 3 të këtij neni.

6. Prokurori i Përgjithshëm miraton rregulla më të detajuara për emërimin e zëvendës drejtuesit të prokurorisë.

KREU VI

ORGANIZIMI I BRENDSHËM I VEPRIMTARISË SË PROKURORISË

SEKSIONI I

MARRËDHËNIET BRENDA STRUKTURËS SË PROKURORISË

Neni 45

Pavarësia proceduriale e prokurorëve

1. Prokurorët ushtrojnë funksionet e tyre në mënyrë të pavarur, gjatë hetimit dhe përfaqësimit të akuzës në gjykim.

2. Zëvendësimi i prokurorit të çështjes lejohet vetëm në rastet e parashikuara në ligj.

Neni 46

Udhëzimet e përgjithshme të detyrueshme

1. Prokurorët më të lartë mund të nxjerrin udhëzime të përgjithshme dhe të arsyetuara me shkrim të cilat janë të detyrueshme për prokurorët më të ulët. Prokurorët e Prokurorisë së Posaçme i nënshtrohen vetëm udhëzimeve të Drejtuesit të Prokurorisë së Posaçme.  

2. Udhëzimet e përgjithshme, sipas këtij neni, mund të jenë të natyrës administrative ose proceduriale.

3. Prokurori i Përgjithshëm mund të nxjerrë udhëzime të përgjithshme: 

a) për koordinimin e punës ndërmjet prokurorive të ndryshme apo mes tyre dhe policisë gjyqësore, të përfshira në hetime të përbashkëta, në përputhje me dispozitat e Kodit të Procedurës Penale; 

b) për të siguruar zbatimin e njëjtë të ligjit dhe ndjekjes penale, bazuar në vendimet gjyqësore;

c) për të siguruar zbatimin e rekomandimeve të Këshillit të Ministrave, për luftën kundër kriminalitetit;

ç)  për raste të tjera që nuk kanë lidhje me çështje konkrete.

4. Drejtuesit e prokurorive mund të nxjerrin udhëzime të përgjithshme për çështje të organizimit dhe funksionimit të prokurorisë  që drejtojnë, si dhe për lehtësimin e zbatimit të udhëzimeve të Prokurorit të Përgjithshëm, sipas nenit 43, gërma dh), e këtij ligji. Drejtuesi i Prokurorisë së Posaçme nuk mund të nxjerrë udhëzime që haptazi vijnë në kundërshtim me udhëzimet e nxjerra nga Prokurori i Përgjithshëm.

5. Udhëzimet e përgjithshme të Prokurorit të Përgjithshëm dhe të drejtuesve të prokurorive, publikohen ne faqen e internetit të prokurorisë.

Neni 47

Kundërshtimi i udhëzimeve të përgjithshme

1. Prokurori mund të kundërshtojë paligjshmërinë apo pabazueshmërinë e udhëzimeve të përgjithshme, duke bërë ankim në Këshillin e Lartë të Prokurorisë.

2. Prokurori është i detyruar të ndjekë udhëzimet e ankimuara me përjashtim të rastit kur vlerëson se ato janë haptazi në kundërshtim me ligjin. 

3. Prokurori nuk mban përgjegjësi për ankimin dhe moszbatimin e udhëzimit, përveç se kur vepron haptazi në kundërshtim me ligjin dhe vepron me keqdashje ose pakujdesi të rëndë.

Neni 48

Udhëzimet jo të detyrueshme për çështje konkrete

1. Udhëzime për çështje konkrete mund të jepen nga: 

a) Prokurori i Përgjithshëm për Prokurorët e Prokurorisë së Përgjithshme;

b) Drejtuesi i prokurorisë së apelit pranë gjykatave të apelit të juridiksionit të përgjithshëm për prokurorët në prokurorinë përkatëse; 

c) Drejtuesi i prokurorisë pranë gjykatës të shkallës së parë të juridiksionit të përgjithshëm për prokurorët e  prokurorisë  përkatëse. 

ç) Drejtuesi i Prokurorisë së Posaçme për prokurorët e Prokurorisë së Posaçme

d) Drejtuesi i seksionit për prokurorët e caktuar në seksionin përkatës. 

2. Udhëzimet për çështje konkrete nuk janë të detyrueshme. 

3. Udhëzimet në lidhje me procedime konkrete, sipas paragrafëve 1 dhe 2 të këtij neni, mund të jepen kryesisht në momentin e caktimit të çështjes për ndjekje prokurorit, ose më pas, kur vlerësohet e nevojshme për mbarëvajtjen e ecurisë së procedimit.

4.  Udhëzimet sipas këtij neni duhet të jepen me shkrim dhe të jenë të arsyetuara. Përjashtimisht, kur rrethanat nuk e lejojnë, udhëzimet mund të jepen verbalisht dhe, brenda një kohe të arsyeshme, të konfirmohen me shkrim.

5. Kur prokurori nuk është dakord ose ka paqartësi lidhur me udhëzimet e dhëna, ka të drejtë të kërkojë me shkrim shpjegime të mëtejshme  lidhur me to. Drejtuesi i prokurorisë ose drejtuesi i seksionit është i detyruar të japë shpjegime mbi udhëzimet dhe t’i përsërisë ato në të njëjtën mënyrë, përndryshe udhëzimi konsiderohet i tërhequr. Në rast se prokurori ndaj të cilit është përsëritur udhëzimi, me shkrim, vendos të mos e ndjekë atë, njofton me shkrim drejtuesin e prokurorisë apo drejtuesin e seksionit, sipas rastit.

6. Udhëzimi me shkrim dhe përgjigjet e mundshme me shkrim të prokurorit i bashkangjiten akteve të procedimit. 

Neni 49

Zëvendësimi i prokurorit

1. Prokurori mund të zëvendësohet në rastet dhe kushtet e parashikuara nga ligji procedural penal. 

2. Prokurori mund të zëvendësohet edhe kur, për shkak të mungesës ose paaftësisë së tij të përkohshme fizike për punë, nuk është në gjendje të ushtrojë funksionet apo të respektojë afatet ligjore.

3. Drejtuesi i prokurorisë merr vendim me shkrim lidhur me zëvendësimin e prokurorit. Vendimi për tërheqjen e çështjes i dorëzohet prokurorit përkatës. Në rastet e parashikuara në paragrafët 1 dhe 2 të këtij neni, prokurori ka të drejtën të paraqesë ankim me shkrim në Këshillin e Lartë të Prokurorisë kundër vendimit të zëvendësimit, brenda 5 ditëve nga marrja njoftim e tij. Vendimi me shkrim dhe ankimi përkatës janë pjesë e dosjes.

4. Vendimi lidhur me ankimin duhet të merret brenda pesë ditëve nga marrja e tij.

5. Ankimi nuk e pezullon ekzekutimin e vendimit. Nëse ankimi pranohet, çështja i caktohet sërish prokurorit të cilit i ishte tërhequr.

6. Inspektori i Lartë i Drejtësisë kryen rregullisht, të paktën çdo vit një inspektim tematik mbi praktikën dhe shkaqet e zëvendësimit të prokurorëve.

Neni 50

Raportimi vjetor te Prokurori i Përgjithshëm

1. Prokurori  i Përgjithshëm mund të marrë periodikisht të dhëna dhe informacione nga prokuroritë lidhur me ecurinë e veprimtarisë së tyre.

2. Drejtuesit e prokurorive pranë gjykatave të apelit dhe shkallës së parë të juridiksionit të përgjithshëm përgatisin, brenda muajit shkurt të çdo viti, raportin vjetor mbi ecurinë e punës në prokurorinë përkatëse përgjatë vitit paraardhës dhe ia paraqesin Prokurorit të Përgjithshëm. Raporti publikohet në faqen e internetit te Prokurorisë së Përgjithshme. 

3. Drejtuesit e prokurorive janë përgjegjës për saktësinë e të dhënave që përmbahen në raportin vjetor.

4. Në rast se raporti jep shkak për të besuar se është kryer një shkelje disiplinore, Prokurori i Përgjithshëm mund të depozitojë kërkesë pranë Inspektorit të Larte të Drejtësisë për hetimin e shkeljes disiplinore. 

5. Përmbajtja e raportit vjetor që përgatitet nga drejtuesit e prokurorisë miratohet me urdhër të Prokurorit të Përgjithshëm.

Neni 51

Shmangia e konfliktit të interesit

Gjatë ushtrimit të veprimtarisë, prokurorët detyrohen të shmangin çdo konflikt interesi, sipas rregullave të parashikuara nga legjislacioni në fuqi. 

SEKSIONI II

ADMINISTRIMI I PUNËS NË PROKURORI

Neni 52

Drejtimi administrativ i prokurorisë

1. Drejtuesi i prokurorisë është përgjegjës për mbarëvajtjen e punës dhe marrjen e masave dhe veprimeve për të siguruar efikasitetin  dhe  ligjshmërinë e veprimtarisë së prokurorisë që drejton.  

2. Prokurorët kanë detyrimin të informojnë drejtuesin e prokurorisë, sa herë që kërkohet prej këtij të fundit, lidhur me punën mbi çështje të caktuara dhe vendimmarrjen si dhe, në raste të veçanta, për problematika që shfaqen në ecurinë e procedimit.

3. Drejtuesi i prokurorisë merr masa për të garantuar përmbushjen e funksioneve administrative të prokurorisë, përfshirë mbajtjen e regjistrave dhe raporteve, mbajtjen e protokollit dhe arkivës, administrimin financiar dhe material, menaxhimin informatik, ndarjen e brendshme e detyrave, shqyrtimin e ankesave dhe detyra të tjera që lidhen me veprimtarinë e prokurorisë. 

Neni 53

Shpërndarja e çështjeve

1. Prokurori i Përgjithshëm përcakton rregulla të detajuara për:

a) procedurat e shpërndarjes së çështjeve, të cilat sigurojnë transparencë dhe mundësi të mjaftueshme verifikimi; 

b) kriteret për shpërndarjen e çështjeve, bazuar në ngarkesën e çështjeve dhe specializimin e prokurorëve; 

c) rastet dhe kriteret për rishpërndarjen e çështjeve; 

ç) mënyrën e monitorimit dhe dokumentimit të tyre. 

2. Rregullat e përcaktuara në paragrafin 1 të këtij neni parashikojnë që çështja t’i caktohet paraprakisht të paktën tre prokurorëve, ndërsa caktimi përfundimtar të kryhet me short, në mënyrë elektronike. 

3. Drejtuesi drejton dhe mbikqyr procesin e shpërndarjes së çështjeve, bazuar në rregullat e miratuara nga Prokurori i Përgjithshëm.

4. Drejtuesi i prokurorisë siguron paanshmërinë, pavarësinë dhe efikasitetin e punës së prokurorisë, duke marrë parasysh nevojën për shpërndarjen e drejtë të ngarkesës mes prokurorëve.

5. Prokuroria e Posaçme përcakton rregullat e veta për shpërndarjen e çështjeve bazuar në parimin e transparencës dhe objektivitetit, sipas paragrafit 1 të ketij neni.

6. Inspektori i Lartë i Drejtësisë kryen inspektime periodike mbi caktimin e çështjeve.

SEKSIONI III

MBLEDHJET E PROKURORËVE

Neni 54

Mbledhja e prokurorëve të Prokurorisë së Përgjithshme

1. Mbledhja e prokurorëve të Prokurorisë së Përgjithshme përbëhet nga Prokurori i Përgjithshëm dhe prokurorët e Prokurorisë së Përgjithshme.

2. Mbledhja e prokurorëve të Prokurorisë së Përgjithshme:

a) merr në shqyrtim planin e punës dhe raportin e punës së prokurorisë;

b) referon dhe diskuton mbi çështjet administrative të funksionimit të organit;

c) jep mendim mbi rregulloren e organizimit të brendshëm të Prokurorisë së Përgjithshme;

ç) diskuton mbi çështje që lidhen me personelin, formimin profesional, disiplinën, sigurinë, organizimin e punës dhe çështje të tjera të rëndësishme që lidhen me veprimtarinë e prokurorisë;  

d) jep mendim për projekt udhëzimet e Prokurorit të Përgjithshëm;

dh) evidenton dhe diskuton probleme të zbatimit të ligjeve dhe akteve normative me rëndësi në veprimtarinë e prokurorisë;

e) jep mendim lidhur me raportin e punës së Prokurorisë së Përgjithshme;

ë) diskuton çdo çështje tjetër me rëndësi për veprimtarinë e prokurorisë, përfshirë ato që lidhen me disiplinimin, karrierën dhe trajnimin e prokurorëve dhe nëpunësve të prokurorisë.

3. Mbledhja e Prokurorisë së Përgjithshme thirret me kërkesë të Prokurorit të Përgjithshëm. Prokurori i Përgjithshëm ka detyrimin të thërrasë mbledhjen e prokurorëve, kur  kërkohet nga të paktën një e treta e prokurorëve të Prokurorisë së Përgjithshme.

Neni 55

Mbledhja e prokurorëve të prokurorive të tjera

1. Drejtuesi i prokurorisë thërret dhe drejton mbledhjen e prokurorëve të strukturës përkatëse, për të diskutuar çështje me rëndësi të veprimtarisë së prokurorisë.

2. Mbledhja e prokurorëve ka detyrat e mëposhtme: 

a) jep mendim mbi rregulloren e brendshme të organizimit dhe funksionimit të prokurorisë;

b) jep mendim lidhur me përshkrimet e punës të të gjitha kategorive të nëpunësve civilë dhe punonjësve të prokurorisë dhe përshtatjen e strukturës standard të nxjerrë nga prokurori i Përgjithshëm me nevojat e prokurorisë dhe aftësitë e personave në detyrë;

c)  jep mendim  për ngritjen e seksioneve, për strukturën dhe përbërjen e tyre;

ç) jep mendim mbi projekt-buxhetin e prokurorisë përkatëse, përpara se të dërgohet në Prokurorinë e Përgjithshme;

d) diskuton çdo çështje tjetër me rëndësi për veprimtarinë e prokurorisë, përfshirë ato që lidhen me disiplinimin, karrierën dhe trajnimin e prokurorëve dhe nëpunësve të prokurorisë; 

dh) ushtron çdo detyrë tjetër të caktuar me ligj.

3. Drejtuesit e prokurorive kanë detyrimin të thërrasin mbledhjen e prokurorëve, kur kërkohet nga të paktën një e treta e prokurorëve.

Neni 56

Zhvillimi dhe procedura e mbledhjes së prokurorëve

1. Data, vendi dhe rendi i ditës u njoftohen anëtarëve, të paktën tre ditë përpara zhvillimit të saj dhe shoqërohet me dokumentacionin e nevojshëm për shqyrtim. 

2. Në raste të veçanta, me kërkesë të çdo anëtari, mbledhja mund të diskutojë mbi çështje që nuk përfshihen në rendin e ditës.

3. Për të gjitha mbledhjet e prokurorëve mbahet procesverbal i përmbledhur me shkrim.


4. Në rastin kur mbledhja e përgjithshme diskuton raportin vjetor të prokurorisë, Prokurori i Përgjithshëm njoftohet për mbledhjen dhe projektraportin, të paktën një javë përpara mbledhjes. Prokurori i Përgjithshëm ka të drejtë të marrë pjesë në mbledhje ose të dërgojë një përfaqësues të tij. 

KREU VII

ORGANIZIMI I BRENDSHËM I PROKURORISË

SEKSIONI I

ADMINISTRATA E PROKURORISË

Neni 57

Organizimi i administratës së prokurorisë

1. Administrata e prokurorisë realizon misionin e saj nëpërmjet shërbimeve të mëposhtme: 

a) Shërbimet e prokurorisë, që mbështesin drejtpërdrejtë veprimtaritë e prokurorisë, duke përfshirë dokumentimin dhe aktivitete që kryhen nga kancelaria dhe sekretaria; 

b) Shërbimet administrative, që përfshijnë financën dhe buxhetimin, marrëdhëniet me publikun, teknologjinë e informacionit, arkivën e prokurorisë, sigurinë si dhe burimet njerëzore.

c) Shërbimet mbështetëse, që sigurojnë në mënyrë të veçantë kryerjen e shërbimeve të njoftimeve, shërbimet e transportit, mirëmbajtjen sanitare të prokurorisë, mirëmbajtjen e mjediseve të prokurorisë.

2. Veprimtaritë që duhet të kryhen për secilin nga këto shërbime përcaktohen në rregulloren standard të organizimit dhe funksionimit të prokurorisë, të miratuar nga Prokurori i Përgjithshëm ose Prokurori i Posaçëm, respektivisht, sipas fushës së përgjegjësisë përkatese.

Kancelari

1. Kancelari i prokurorisë ndihmon drejtuesin e prokurorisë në përmbushjen e detyrimeve për administrimin e prokurorisë. 

2. Në ushtrimin e funksioneve të tij, kancelari kryen këto detyra:

a) organizon, drejton dhe kontrollon veprimtarinë e personelit administrativ, administron mjediset e punës, mjetet financiare dhe burimet materiale të prokurorisë, nën autoritetin e Drejtuesit të Prokurorisë; 

b) kryen funksionin e nëpunësit autorizues të nivelit të dytë për prokurorinë dhe është përgjegjës për përgatitjen, zbatimin, kontrollin e brendshëm financiar, monitorimin, raportimin, kontabilitetin dhe auditimin e brendshëm të buxhetit të prokurorisë, në përputhje me përcaktimet e këtij ligji dhe legjislacionit për menaxhimin buxhetor e financiar;

c) drejton dhe organizon veprimtarinë e zyrës së sekretarisë;

ç) ndjek zbatimin e rregullave të etikës dhe të rregullores së brendshme nga punonjësit e prokurorisë, njofton Drejtuesin e Prokurorisë për rastet e shkeljeve, si dhe rekomandon masat e nevojshme;

d) ndjek veprimtarinë për sigurinë dhe mirëmbajtjen e godinës;

dh) merr masa dhe kujdeset për pajisjen e prokurorëve dhe oficerëve të policisë gjyqësore me mjete kancelarike,  literaturë nga fushat e drejtësise si dhe artikuj të tjerë të domosdoshme për funksionimin normal të prokurorisë;

e) së bashku me sekretarinë, përgatit informacionet statistikore që i dërgohen Drejtuesit të Prokurorisë;

ë) i propozon Drejtuesit të Prokurorisë nevojat për përmirësimin e strukturës dhe organizimit të administrates, sipas limitit organik të miratuar nga Prokurori i Përgjithshëm;

f) merr masa dhe kujdeset per mirëmbajtjen e regjistrave dhe librave të tjera të prokurorisë;

g) mbikqyr veprimtarinë e përditshme të administratës me qëllim evidentimin dhe informimin e Drejtuesit të Prokurorisë për çështjet dhe problematikat e konstatuara;

gj) informon Drejtuesin e Prokurorisë në lidhje me çdo problem të lindur në prokurori si dhe jep mendim për zgjidhjen e tyre;

h) zbaton urdhrat dhe udhëzimet e Drejtuesit të Prokurorisë në lidhje me mbarëvajtjen e veprimtarisë në institucion;

i) mban regjistrin e personelit dhe dokumentacionin për personelin e administratës në përputhje me aktet ligjore në fuqi; 

j) kryen detyra të tjera që i ngarkohen nga Drejtuesi i Prokurorisë.

Sekretaria e prokurorisë

1. Sekretaria e prokurorisë kryen funksione administrative dhe procedurale në përputhje me legjislacionin në fuqi.

2. Sekretaria e prokurorisë ushtron në veçanti funksionet e mëposhtme:

a) vërteton aktet e prokurorisë dhe lëshon vërtetime ose kopje të njëhsuara me origjinalin. Kur përdoren pajisje regjistrimi ose pajisje që kryejnë funksione të ngjashme, sekretari garanton që regjistrimi ose riprodhimi është origjinal dhe i paprekur;

b) ndihmon në mbajtjen dhe administrimin e dosjeve; 

c) ndihmon në mbajtjen e regjistrave, si dhe për regjistrimet në regjistra dhe ndihmon në mbajtjen dhe përdorimin e mjeteve teknike, audiovizive dhe kompjuterike atje ku këto janë të disponueshme;

ç) bashkëpunon me autoritetet kompetente për çështje të taksave dhe tarifave;

d) ndihmon në krijimin e statistikave të prokurorisë, sipas kritereve të përcaktuara për këtë qëllim dhe për saktësinë e të dhënave; dhe

dh) ushtron çdo detyrë tjetër të caktuar me ligj.

2. Veprimtari të tjera të cilat kryhen rregullisht nga sekretaria e prokurorisë renditen në rregulloren standarde të organizimit dhe funksionimit të prokurorisë, miratuar nga Prokurori i Përgjithshëm.

Shërbimi financiar

Shërbimi financiar ushtron dhe zbaton detyrimet që rrjedhin nga ligi për menaxhimin e sistemit buxhetor dhe ligji për menaxhimin dhe kontrollin financiar, si dhe aktet në zbatim të tyre.

Marrëdhëniet me publikun

1. Shërbimet për marrëdhëniet me publikun në prokuroritë e juridiksionit të përgjithshëm kujdesen për informimin e publikut dhe medias në lidhje me veprimtarinë e prokurorisë si dhe për çështje të veçanta, duke zbatuar kërkesat ligjore për garantimin e sekretit dhe mbarëvajtjes së hetimit. 

2. Shërbimet e marrëdhënieve me publikun kryhen nën drejtimin e prokurorit të caktuar për marrëdhëniet me publikun dhe mbikqyren prej tij.

3. Shërbimet e marrëdhënieve me publikun kryhen duke respektuar parimin për të drejtën e informimit, duke i kushtuar vëmendje mbrojtjes së dinjitetit njerëzor, privatësisë dhe të dhënave personale, reputacionit dhe prezumimit të pafajësisë. 

4. Drejtuesi i prokurorisë cakton nëpunësin civil për marrëdhëniet me publikun si koordinator në përputhje me ligjin për kompetencat e koordinatorit për të drejtën e informimit.

Shërbimi i teknologjisë së informacionit

Shërbimet e teknologjisë së informacionit sigurojnë:

a) mirëmbajtjen dhe administrimin e bazës së të dhënave në prokurori, të mbajtura në formë elektronike, nëpërmjet sistemeve kompjuterike, duke respektuar legjislacionin në fuqi për mbrojtjen e të dhënave personale; si dhe
b) ruajtjen e rregullt të statistikave të prokurorisë.

Shërbimi i arkivit të prokurorisë

1. Shërbimi i arkivit të prokurorisë mban dhe administron dokumentacionin e prokurorisë, i cili përfshin dosje, regjistra dhe akte të tjera të prokurorisë, si dhe akte që lidhen me veprimtarinë administrative të saj, në përputhje me legjislacionin në fuqi për arkivat shtetërore. 

2. Shërbimi i arkivit të prokurorisë bashkëpunon me Arkivin Shtetëror të Sistemit Gjyqësor për ruajtjen, përpunimin dhe administrimin e dokumentacionit të prokurorisë, i cili i nënshtrohet procedurës së arkivimit. 

Rregulli dhe siguria në prokurori

1. Rregulli dhe siguria në prokurori rregullohet sipas parashikimeve të legjislacionit në fuqi.
2. Këshilli i Ministrave, pasi merr mendimin e Këshillit të Lartë të Prokurorisë, përcakton kriteret dhe procedurat për garantimin e rregullit dhe sigurisë në prokurori.

3. Siguria  në prokurorinë e posaçme rregullohet sipas parashikimeve të ligjit  të posaçëm.
SEKSIONI II

STRUKTURA E PROKURORISË SË PËRGJITHSHME

Struktura e Prokurorisë së Përgjithshme

1. Struktura e Prokurorisë së Përgjithshme përbëhet nga:

a) Sekretari i Përgjithshëm;

b) kabineti;

c) drejtoritë;

ç) sektorët, përfshirë ato të ekspertizës dhe të ndihmës për subjektet e posaçme, sipas ligjit procedurial penal, etj.;

d) prokurorët e komanduar, sipas nenit 69 të këtij ligji. 

2. Prokurori i Përgjithshëm përcakton strukturën dhe organikën e Prokurorisë së Përgjithshme në rregulloren e funksionimit të saj.

Sekretari i Përgjithshëm

1. Sekretari i Përgjithshëm i Prokurorisë së Përgjithshme është nëpunësi më i lartë civil i Prokurorisë së Përgjithshme dhe i të gjitha prokurorive pranë gjykatave të juridiksionit të përgjithshëm. 

2. Sekretari i Përgjithshëm kryen funksionin e nëpunësit autorizues për prokurorinë e Përgjithshme  dhe është përgjegjës për përgatitjen, zbatimin, kontrollin e brendshëm financiar, monitorimin, raportimin, kontabilitetin dhe auditimin e brendshëm të buxhetit të prokurorisë, në përputhje me përcaktimet e këtij ligji dhe legjislacionit për menaxhimin buxhetor e financiar.

3. Sekretari i Përgjithshëm drejton veprimtarinë administrative të Prokurorisë së Përgjithshme dhe të prokurorive të tjera pranë gjykatave të juridikionit të përgjithshëm, nën autoritetin e Prokurorit të Përgjithshëm. 

4. Sekretari i Përgjithshëm i Prokurorisë së Përgjithshme zgjidhet përmes një procedure të hapur dhe transparente. Këshilli i Lartë i Prokurorisë përcakton rregulla të detajuara lidhur me procesin e emërimit të Sekretarit të Përgjithshëm.

Sektorët e ekspertizës

1. Në Prokurorinë e Përgjithshme dhe, kur është e mundur, edhe pranë prokurorive të tjera mund të ngrihen dhe funksionojnë sektorët e ekspertizës, që asistojnë prokurorët dhe kanë në dispozicion mjete të posaçme teknike dhe ekspertë të specializuar në fusha të caktuara të shkencës.

2. Ekspertët duhet të kenë përfunduar minimalisht studimet në nivelin master në fushën e tyre të ekspertizës dhe të kenë të paktën pesë vjet përvojë në atë fushë. 

3. Këshilli i Lartë i Prokurorisë përcakton rregullat dhe procedurat për përzgjedhjen dhe  rregullimin e marrëdhënieve të punës së eskpertëve.

4. Ekspertët veprojnë nën drejtimin dhe mbikqyrjen e drejtuesit të prokurorisë ku ushtrojnë funksionet e tyre.

Asistenca ndaj subjekteve me status të posaçëm

1. Prokuroritë duhet të garantojnë shërbimet e nevojshme për trajtimin e subjekteve që gëzojnë status të posaçëm sipas Kodit të Procedurës Penale. 

2. Secila prokurori duhet të ketë në përbërje të saj të paktën një koordinator, të diplomuar në psikologji, sociologji ose fusha të tjera të posaçme.

Prokurorët e komanduar në Prokurorinë e Përgjithshme

1. Prokurorët e komanduar caktohen nga Këshilli i Lartë i Prokurorisë në Prokurorinë e Përgjithshme, sipas ligjit për statusin e gjyqtarëve dhe prokurorëve. 

2. Sektori i prokurorëve të komanduar është strukturë ndihmëse dhe këshilluese që studion ankimet, dosjet penale, përgatit relacionin për çështjet objekt gjykimi në Gjykatën Kushtetuese dhe Gjykatën e Lartë, përgatit projekt-akte, bën kërkime ligjore,  si dhe kryen çdo detyrë tjetër që i ngarkohet nga Prokurori i Përgjithshëm. 

3. Vlerësimi i punës së prokurorëve të komanduar kryhet nga drejtuesi i prokurorisë, bazuar në mendimin e dhënë nga prokurori pranë të cilit është komanduar.

4. Statusi i prokurorëve të komanduar përcaktohet në ligjin për statusin e gjyqtarëve dhe prokurorëve.

SEKSIONI III

STATUSI I NËPUNËSVE CIVILË NË PROKURORI

Kategoritë e nëpunësve civilë në prokurori

1. Kategoritë e nëpunësve civilë të prokurorisë janë: 

a) Sekretari i Përgjithshëm në Prokurorinë e Përgjithshme;

b) Kancelari;     

c) Nëpunësit e financës dhe buxhetit;

ç) Sekretaria e prokurorisë;

d) Nëpunësit e tjerë që punojnë në fushat e kërkimit ligjor dhe dokumentacionit, burimeve njerëzore, teknologjisë së informacionit, arkivës dhe marrëdhënieve me publikun e median.

2. Statusi i nëpunësve civilë të prokurorisë me juridiksion të përgjithshëm rregullohet nga ky ligj. Statusi i nëpunësve civilë të prokurorisë së posaçme rregullohet nga ky ligji, përveç se kur  parashikohet ndryshe nga ligji i posaçëm.

Punonjësit e tjerë të prokurorisë

Marrëdhënia e punës e punonjësve të tjerë në prokurori rregullohet nga Kodi i Punës.

Formimi profesional

1. Formimi profesional i nëpunësve civilë të prokurorisë garantohet nëpërmjet përfshirjes së tyre në programet e mëposhtme:

a)  programin e formimit fillestar, mbi bazën e të cilit nëpunësit civilë të prokurorisë që pranohen në shërbimin civil, të rregulluar sipas këtij ligji, trajnohen brenda periudhës së provës së tyre; 

b) programin e formimit vazhdues, përmes së cilit trajnohen nëpunësit në detyrë të shërbimit civil të prokurorisë. 

2. Shkolla e Magjistraturës, në bashkëpunim me Këshillin e Lartë të Prokurorisë, Prokurorinë e Përgjithshme dhe Prokurorinë e Posaçme, kryen formimin fillestar dhe vazhdues të kancelarëve si dhe përgatit kurrikulën për formimin fillestar për kancelarin për një periudhë prej të paktën tre muajsh, sipas kushteve të vendosura në Ligjin Për organet e qeverisjes në sistemin e drejtësisë në Republikën e Shqipërisë.

3. Këshilli i Lartë i Prokurorisë, në bashkëpunim me Shkollën e Magjistraturës, kryen formimin profesional fillestar dhe vazhdues të nëpunësve të tjerë civilë në prokurori dhe përgatit kurrikulën për formimin fillestar të tyre për një periudhë prej të paktën një muaji. 

4. Shkolla e Magjistraturës miraton rregulla të detajuara për formimin fillestar dhe atë vazhdues për kancelarët dhe Këshilli i Lartë i Prokurorisë miraton rregulla më të detajuara për formimin fillestar dhe atë vazhdues për gjithë nëpunësit e tjerë civilë të prokurorisë.

Vlerësimi Kualifikues për Kancelar

1. Shkolla e Magjistraturës ofron formim fillestar për kancelarët, të paktën çdo tre vjet.

2. Prokurori i Përgjithshëm, pasi merr mendimin e drejtuesve të prokurorive, përcakton numrin e vendeve të lira për kancelarë për tre vitet vijuese dhe ia njofton Këshillit të Lartë të Prokurorisë dhe Shkollës së Magjistraturës. 

3. Shkolla e Magjistraturës njofton kandidatët e interesuar për paraqitjen e  kërkesave për formim fillestar, nëpërmjet njoftimeve të publikuara pranë gjithë prokurorive, në faqet zyrtare të prokurorive, të Këshillit të Lartë të Prokurorisë dhe të Shkollës së Magjistraturës. 

4. Këshilli i Lartë i Prokurorisë ka për detyrë:

a) të verifikojë nëse kandidatët i plotësojnë kriteret e përgjithshme dhe të veçanta për vendin e punës;

b) të përcaktojë listën e kandidatëve që kualifikohen për të marrë pjesë në provimin e pranimit. 

5. Shkolla e Magjistraturës:

a) zhvillon provimin e pranimit; 

b) vlerëson dhe publikon rezultatet e provimit të pranimit;

c) përcakton kandidatët me pikët më të larta që duhet të pranohen në programin e formimit fillestar; 

ç) organizon dhe zbaton programin e formimit fillestar. 

6. Kandidatët e pranuar në programin e formimit fillestar janë të detyruar të ndjekin rregullisht programin dhe të respektojnë rregulloren e Shkollës së Magjistraturës.

7. Në përfundim të formimit fillestar, Shkolla e Magjistraturës organizon provimin përfundimtar. Kandidatët që marrin jo më pak se 70 për qind të pikëve totale në provimin përfundimtar, vlerësohen se kanë kaluar me sukses programin e formimit fillestar.

8. Në përputhje me pikën 7 të këtij neni, Shkolla e Magjistraturës rendit kandidatët fitues, sipas  numrit të pikëve që kanë marrë. Lista e kandidatëve fitues miratohet nga Shkolla e Magjistraturës, publikohet në faqen zyrtare të saj dhe i paraqitet Këshillit të Lartë të Prokurorisë.

9. Këshilli i Lartë i Prokurorisë miraton me vendim rregulla më të hollësishme për mënyrën e përllogaritjes së numrit të kandidatëve që pranohen në programin e formimit fillestar dhe verifikimin e kandidatëve që pranohen në provimin e pranimit.

10. Shkolla e Magjistraturës miraton rregulla më të hollësishme për procedurën dhe vlerësimin e provimit të pranimit dhe provimit përfundimtar.

11. Nëpunësi civil i prokurorisë në Prokurorinë e Posaçme duhet të përmbushë edhe kërkesat dhe kushtet shtesë të parashikuara në ligjin “Për organizimin dhe funksionimin e institucioneve për të luftuar krimin e organizuar”.

Vlerësimi Kualifikues i Nëpunësve Civilë të prokurorisë

1. Pranimi në shërbimin civil i nëpunësve të tjerë të prokurorisë kryhet sipas rregullave të këtij neni, nëpërmjet një konkurrimi të hapur.

2. Pas përfundimit të procedurës së lëvizjes paralele dhe ngritjes në detyrë, sipas nenit 77  të këtij ligji, Prokurori i Përgjithshëm, jo më vonë se tre javë nga marrja e njoftimit për vendin e lirë, shpall konkurimin e hapur në faqen zyrtare të tij dhe i kërkon kancelarit ta shpallë atë edhe në faqen zyrtare të prokurorisë.

3. Njoftimi përmban informacion për vendin e lirë, afatin e paraqitjes së kërkesës për kandidim, dokumentacionin shoqërues, procedurën e kandidimit dhe vendin ku paraqitet kërkesa dhe dokumentacioni. Afati për paraqitjen e kërkesës së kandidimit nuk mund të jetë më pak se dy javë nga data e njoftimit. 

4. Konkurrimi zhvillohet në dy faza: 

a) verifikimi paraprak nëse kandidatët i plotësojnë kriteret e përgjithshme dhe të veçanta, të publikuara në njoftim;

b) vlerësimi i kandidatëve.

5. Verifikimi paraprak bëhet nga Kancelari, ndërsa vlerësimi i kandidatëve bëhet nga Komisioni i Pranimit në Prokurori. 

6. Komisioni i Pranimit rendit kandidatët fitues me më shumë pikë dhe që kanë marrë më shumë se 70 për qind të pikëve totale të vlerësimit, në listen e kandidatëve fitues referuar më poshtë si “lista e kandidatëve”.

7. Prokurori i Përgjithshëm miraton me vendim rregulla të hollësishme për vlerësimin paraprak, krijimin, përbërjen dhe kompetencat e Komisionit të Pranimit, si dhe për procedurën e vlerësimit.

Kritere të përgjithshme për pranimin

1. Për t’u pranuar në shërbimin civil të prokurorisë, të rregulluar sipas  këtij ligji, dhe në provimin e pranimit për kancelarët në Shkollën e Magjistraturës, kandidatët duhet të plotësojnë kriteret e përgjithshme për pranimin në shërbimin civil, të parashikuara në ligjin për nëpunësin civil si dhe kërkesat e veçanta të parashikuara nga ky ligj.

2. Për t’u pranuar në shërbimet e Prokurorisë së Posaçme, kandidatët duhet të plotësojnë kushtet e sigurimit të caktuara me ligj të veçantë, si dhe japin pëlqimin për kontrollin periodik të llogarive të tyre bankare dhe të telekomunikimeve vetjake, e nënshkruar nga kandidati dhe familjarët e afërm të kandidatit.

Kritere të veçanta për pranimin e nëpunësve civilë në prokurori

1. Për t’u pranuar në provimin e pranimit për formimin fillestar për kancelar, kandidatët duhet të plotësojnë edhe kriteret e veçanta si vijon: 

a) të jenë diplomuar në drejtësi ose ekonomi në nivelin master shkencor ose të barazvlefshëm me të, sipas përcaktimeve të legjislacionit të arsimit të lartë;

b) të kenë përvojë profesionale mbi tetë vjet, nga të cilat së paku tre vjet në pozicione administruese ose pesë vjet në sistemin e prokurorisë. 

2. Për pozicionin e punonjësit të Sekretarisë, kandidatët duhet të përmbushin këto kritere të veçanta:

a) të jenë diplomuar në drejtësi;  

b) të kenë përvojë prej të paktën një vit të njohur si praktikë profesionale ose çdo lloj përvoje tjetër profesionale që lidhet me prokurorinë.

3. Për pozicionin e nëpunësit zbatues të financës ose buxhetit duhet të përmbushin kriteret e përcaktuara në legjislacionin përkatës për menaxhimin financiar dhe kontrollin. 

4. Për pozicionin drejtues të buxhetit, kandidatët duhet të përmbushin këto kritere të veçanta:

a) të jenë diplomuar në shkenca ekonomike, të paktën në nivelin master shkencor ose të barazvlefshëm me të, sipas përcaktimeve të lëgjislacionit të arsimit të lartë; 

b) të kenë përvojë profesionale jo më pak se tre vjet në fushën e kontabilitetit dhe/ose menaxhimit të buxhetit. 

5. Për pozicionet drejtuese si nëpunës civil në fusha të tjera të shërbimeve administrative të prokurorisë, kandidatët duhet të përmbushin këto kritere të veçanta: 

a) të jenë diplomuar në drejtësi, ekonomi ose teknologji e informacionit, në shkenca komunikimi/gazetari ose në fusha të tjera të përshtatshme me përshkrimin e punës, të paktën në nivelin master shkencor ose të barazvlefshëm me të, sipas përcaktimeve të lëgjislacionit të arsimit të lartë; 

b) të kenë kryer të paktën një vit praktikë profesionale ose çdo lloj përvoje tjetër profesionale që lidhet me prokurorinë.

SEKSIONI II

PRANIMI I NËPUNËSVE CIVILË NË PROKURORI

Neni 77

Lëvizja paralele dhe ngritja në detyrë

1. Plotësimi i vendeve të lira në shërbimin civil në prokurori bëhet sipas kësaj radhe:

a) fillimisht, vendi i lirë i ofrohet një nëpunësi civil të regjistruar në listën e nëpunësve civilë të prokurorisë, ose ata të cilët kanë të drejtë të rikthehen ose të transferohen, sipas dispozitës për efektet e pezullimit të Ligjit për Nëpunësin Civil, nëse kjo është e zbatueshme; 

b) nëse vendi nuk mund të plotësohet sipas procedurës së parashikuar në gërmën “a”, plotësimi bëhet nëpërmjet procedurës së lëvizjes paralele;

c) nëse vendi nuk mund të plotësohet, sipas procedurës së referuar në gërmën “a” ose “b”, plotësimi bëhet nëpërmjet procedurës së ngritjes në detyrë. 

2. Nëpunësit e shërbimit civil të një kategorie të caktuar kanë të drejtë të kërkojnë të transferohen në pozicionet e së njëjtës kategori të një prokurorie tjetër. 

3. Nëpunësit e shërbimit civil të një kategorie të caktuar, kanë të drejtë të aplikojnë nëpërmjet procedurës së ngritjes në detyrë në pozicionin e një kategorie më të lartë brenda të njëjtës prokurori ose në një prokurori tjetër. 

4. Sekretari i Përgjithshëm i Prokurorisë së Përgjithshme ose Kancelari i Prokurorisë njofton menjëherë dhe pa vonesë Këshillin e Lartë të Prokurorisë ose Drejtuesin e Prokurorisë përkatëse, sipas rastit, për vendin e lirë të krijuar në prokurori ose që mund të krijohet në të ardhmen, në çdo rast, jo më vonë se dy javë pas marrjes së informacionit.  

5. Këshilli i Lartë i Drejtësisë, në rastin e Kancelarëve, ose Drejtuesi i Prokurorisë, në rastin e nëpunësve të tjerë, i ofron vendin kandidatit të regjistruar në listën përkatëse të nëpunësve civilë të prokurorisë, sipas pikës 1 të këtij neni.  

6. Në rast se vendi i lirë nuk mund të plotësohet nga një procedurë e tillë, Këshilli i Lartë i Prokurorisë, për Kancelarët, ose Prokurori i Përgjithshëm, për nëpunësit e tjerë, shpallin fillimin e procedurave për lëvizje paralele dhe ngritje në detyrë, duke njoftuar të gjithë nëpunësit civilë të së njëjtës kategori, nëpunësit e shërbimit civil të kategorive më të ulta, të cilët plotësojnë kriteret për kategorinë përkatëse më të lartë, për vendet e lira dhe hapjen e procedurave për lëvizje paralele dhe ngritje në detyrë. 

7.  Njoftimi shpallet pranë të gjitha prokurorive, përfshirë Prokurorinë e Posaçme. Ai përmban informacion për vendin e lirë, afatin e paraqitjes së kërkesës për kandidim, dokumentacionin shoqërues, procedurën e shqyrtimit të kërkesës dhe vendin ku paraqitet kërkesa dhe dokumentacioni. Afati për paraqitjen e kërkesës për kandidim nuk mund të jetë më pak se dy javë nga data e njoftimit.

8. Kërkesa për kandidim paraqitet pranë autoritetit që ka njoftuar vendin e lirë. 
9. Komisioni i Pranimit në prokurori shqyrton kërkesat, bazuar në dokumentacionin e paraqitur. Në rastin e lëvizjes paralele, Komisioni i Pranimit mund të zhvillojë një intervistë.  Në rastin e ngritjes në detyrë, zhvillimi i intervistës me kandidatët është i detyrueshëm. 

10. Komisioni i Pranimit, në rastin e paraqitjes së dy ose më shumë kërkesave për të njëjtin pozicion, i rendit kandidatët sipas radhës së kritereve të mëposhtme: 

a) rezultateve të vlerësimit të punës: në rast rezultatesh të njëjta Komisioni i Pranimit krijon një renditje brenda grupit të kandidatëve me rezultatet më të larta; 

b) viteve të përvojës profesionale në pozicionin përkatës; 

c) viteve të përgjithshme të përvojës profesionale në sektorin e drejtësisë ose përvojën profesionale që lidhet me fushën e pozicionit përkatës. 

11. Komisioni i Pranimit përzgjedh dhe njofton kandidatin brenda dy javësh nga përfundimi i afatit të paraqitjes së kërkesës për kandidim. 

12. Komisioni i Pranimit të prokurorisë në të cilën pranohet një nëpunës civil i ri, sipas këtij neni, brenda pesë ditëve nga përzgjedhja e kandidatit, njofton Prokurorin e Përgjithshëm për rezultatet e procedurës së lëvizjes paralele ose ngritjes në detyrë. 

13. Në rastin e lëvizjeve paralele apo ngritjes në detyrë për pozicionin e kancelarit,  shqyrtimi i kërkesave dhe përzgjedhja kryhet  nga Këshilli i Lartë i Prokurorisë në përputhje me procedurat e parashikuara në paragrafët 9, 10 dhe 11 të këtij neni.

14. Këshilli i Lartë i Prokurorisë dhe Prokurori i Përgjithshëm, sipas rastit, miratojnë me vendim rregulla më të detajuara për procedurat për lëvizje paralele dhe ngritje në detyrë të Kancelarëve dhe nëpunësve civilë të tjerë në prokurori.  

Neni 78

Emërimi në Shërbimin Civil të Prokurorisë

1. Pas përfundimit të procedurës së lëvizjes paralele dhe ngritjes në detyrë, Këshilli i Lartë i Prokurorisë fillon procedurën e pranimit për emërimin e kandidatëve për vendet e mbetura të lira për kancelarë, ndërsa prokuroria përkatëse fillon procedurën e pranimit për emërimin e kandidatëve për vendet e tjera të lira të nëpunësve civilë. 

2. Kandidatët fitues, të përcaktuar në përputhje me listën e Shkollës së Magjistraturës për renditjen e kancelarëve ose në përputhje me renditjen e bërë nga Komisioni i Pranimit, duke filluar nga ai me më shumë pikë, kanë të drejtën të zgjedhin të emërohen në çdo pozicion të kategorisë për të cilën është zhvilluar konkurrimi. Këshilli i Lartë i Prokurorisë dhe prokuroria përkatëse emërojnë kandidatët në pozicionin e zgjedhur, sipas neneve 79 dhe 80 të këtij ligji.

3. Lista e kandidatëve fitues e krijuar nga Shkolla e Magjistraturës, sipas nenit 73, paragrafi 7 të këtij ligji, të paemëruar ende sipas paragrafit 2 të këtij neni, është e vlefshme për një periudhë katër vjeçare nga shpallja e fituesve. Lista e krijuar nga Komisioni i Pranimit në përputhje me nenin 77, paragrafi 6, të këtij ligji, të paemëruar ende sipas pikës 2 të këtij neni, është e vlefshme për një periudhë dy vjeçare nga shpallja e fituesve. Nëse gjatë kësaj periudhe, organizohet një konkurs tjetër për të njëjtën kategori, kandidatët fitues të listave, që nuk janë emëruar ende, renditen sërish sipas rezultatit përfundimtar.

4. Vendet e lira, të krijuara në mënyrë të përkohshme, mund të plotësohen nga kandidatët fitues të paemëruar ende, sipas renditjes së tyre në listën e përcaktuar në pikën 3 të këtij neni. Në çdo rast, ky proces realizohet me pëlqimin e kandidatëve fitues dhe nuk cënon të drejtat që ata gëzojnë, sipas paragrafit 3 të këtij neni. Këshilli i Lartë i Prokurorisë dhe prokuroria bëjnë emërimin e përkohshëm respektivisht për këta nëpunës civil të prokurorisë, pas marrjes së pëlqimit të tyre.

5. Çdo emërim në pozicione të shërbimit civil të prokurorisë, në kundërshtim me këtë nen, është absolutisht i pavlefshëm.

6. Këshilli i Lartë i Prokurorisë miraton me vendim rregulla më të hollësishme për procedurën në zbatim të këtij neni.

Neni 79

Emërimi i kancelarit

1. Organi kompetent për emërimin e kancelarit është Këshilli i Lartë i Prokurorisë.

2. Për vendin e lirë për kancelar, pas përfundimit të procedurës së lëvizjes paralele dhe ngritjes në detyrë, kandidatët e renditur në listën e kandidatëve për pozicionin e kancelarit, të publikuar nga Shkolla e Magjistraturës, kanë të drejtë të paraqesin kërkesë pranë Këshillit të Lartë të Prokurorisë. 

3. Këshilli i Lartë i Prokurorisë zgjedh kandidatin për kancelar, duke marrë parasysh kriteret e mëposhtme sipas kësaj radhe: 

a) renditjen në listën e kandidatëve; 

b) çdo njohuri ose përvojë e veçantë e kanditatit, që e bën atë veçanërisht të kualifikuar për vendin e lirë; dhe

c) vitet e përgjithshme të përvojës profesionale në sektorin e drejtësisë ose në pozicionet drejtuese. 

2. Këshilli i Lartë i Prokurorisë arsyeton dhe publikon në faqen zyrtare vendimin për rezultatet e procedurës së emërimit. Vendimi i arsyetuar u njoftohet të gjithë kandidatëve. Kandidatët që nuk janë përzgjedhur kanë të drejtë të ankimojnë vendimin në gjykatën kompetente. 

Neni 80

Emërimi i nëpunësve civilë të tjerë

1. Organi kompetent për emërimin e nëpunësve të tjerë civilë në prokuroritë përkatëse është Drejtuesi i prokurorisë.

2. Për vendet e lira për nëpunësit e tjerë civilë, pas përfundimit të procedurës së lëvizjes paralele dhe ngritjes në detyrë, kandidatët e renditur në listën e kandidatëve nga Komisionet e Pranimit, kanë të drejtë të paraqesin kërkesë pranë Drejtuesit të prokurorisë. 

3. Komisioni i Pranimit fton kandidatët për intervistë dhe zgjedh kandidatin për vendin e lirë përkatës në shërbimit civil, duke marrë parasysh kriteret e mëposhtme, sipas kësaj rradhe: 

a) renditjen në listën e kandidatëve; 

b) çdo karakteristikë e veçantë e kanditatit në lidhje me vendin e lirë; 

c) vitet e përvojës profesionale në sektorin e drejtësisë ose përvoja të tjera profesionale që lidhet me vendin përkatës. 

4. Komisioni i Pranimit arsyeton dhe publikon vendimin për rezultatet e procedurës së emërimit. Vendimi i arsyetuar i njoftohet të gjithë kandidatëve. Kandidatët që nuk janë përzgjedhur kanë të drejtë të ankimojnë vendimin në gjykatën kompetente.

Neni 81

Emërimi paraprak

1. Nëpunësi i shërbimit civil merr emërimin paraprak në shërbimin civil të prokurorisë me kushtin që vendimi i emërimit të mos cënohet nga një vendim gjyqësor. 

2. Në rast se nuk bëhet ankim brenda afatit kundër vendimit të organit kompetent për emërimin e nëpunësve të shërbimit civil, vendimi bëhet përfundimtar dhe emërimi konsiderohet përfundimtar që nga data e mbarimit të afatit të ankimit ndaj këtij vendimi. 

3. Në rast se bëhet ankim dhe vendimi gjyqësor përfundimtar lë në fuqi vendimin e emërimit, emërimi konsiderohet përfundimtar duke filluar nga dita e njoftimit të vendimit gjyqësor tek nëpunësi civil i emëruar. 

4. Në rast se gjykata e cënon vendimin e emërimit, organi kompetent përkatës rivlerëson sipas rregullave të vlerësimit të gjitha kërkesat e kandidatëve në përputhje me këtë ligj dhe merr një vendim të ri pas dhënies së vendimit përfundimtar të gjykatës. Emërimi paraprak konsiderohet i përfunduar në datën e vendimit të organit kompetent, i cili rishikon vendimin e emërimit duke pasur parasysh vendimin përfundimtar të gjykatës. Kandidatët e emëruar paraprakisht dhe të porsaemëruar njoftohen në datën e dhënies së vendimit. 

5. Viti i parë i shërbimit gjatë periudhës së emërimit paraprak konsiderohet si periudhë prove, sipas nenit 82 të këtij ligji.

6. Prokuroria e Përgjithshme dhe Prokuroria e Posaçme njofton pa vonesë Këshillin e Lartë të Prokurorisë mbi rezultatin e procesit të pranimit, duke përfshirë ankimet e bëra dhe çdo vendim gjyqësor përfundimtar. 

7. Në rast se organi kompetent vendos të ndërpresë marrëdhënien e punës për nëpunësin civil të emëruar praraprakisht, gjatë periudhës së provës, sipas nenit 82 të këtij Ligji, ai njofton kandidatët e tjerë që kanë paraqitur kërkesë për vendin përkatës. Këta kandidatë mund të mbështesin kërkesën e tyre edhe në rastin kur ka mbaruar afati i listës së kandidatëve në të cilën ata janë përfshirë. Në rastet kur kandidatët kanë paraqitur ankim, ky ankim konsiderohet i tërhequr. Organi kompetent fton të gjithë kandidatët e tjerë nga lista përkatëse e kandidatëve për të paraqitur kërkesë për kandidim për vendin përkatës.

Neni 82

Periudha e provës

1. Personi, i cili në momentin e emërimit nuk e gëzon statusin e nëpunësit të shërbimit civil, i nënshtrohet periudhës së provës, e cila zgjat një vit nga data e njoftimit të vendimit të emërimit paraprak. 

2. Gjatë periudhës së provës, nëpunësi civil kryen detyrat nën kujdesin e një nëpunësi të vjetër civil të së njëjtës kategori ose kategorie më të lartë. 

3. Në fund të periudhës së provës, organi kompetent ku është emëruar nëpunësi i shërbimit civil, vendos: 

a) konfirmimin e nëpunësit civil; 

b) zgjatjen e periudhës së provës një herë të vetme, deri në gjashtë muaj, nëse për arsye të justifikuara, ka qenë i pamundur vlerësimi i nëpunësit civil; ose

c) moskonfirmimin e nëpunësit civil. 

4. Vendimi sipas pikës 3 të këtij neni bazohet në çdo rast në vlerësimin e rezultateve individuale të punës. 

5. Prokuroria e Përgjithshme dhe Prokuroria e Posaçme i përcjellin vendimin Këshillit të Lartë të Prokurorisë brenda tre ditëve për emërimet që janë kompetencë e tij. Këshilli i Lartë i Prokurorisë regjistron vendimet e marra sipas këtij neni, në Regjistrin Qendror të Personelit brenda dhjetë ditëve nga marrja e njoftimit. 

Neni 83

Dosja dhe Regjistri Qendror i Personelit

1. Sekretari i Përgjithshëm dhe kancelari i çdo prokurorie krijon dhe administron dosjen individuale për çdo nëpunës civil dhe punonjës të administratës së prokurorisë. Dosja individuale përmban të dhënat profesionale për çdo nëpunës civil të prokurorisë dhe punonjës të administratës, si dhe çdo të dhënë tjetër në lidhje me shërbimin civil ose marrëdhënien e punës.

2. Sekretari i Përgjithshëm dhe kancelari i çdo prokurorie reflekton në Regjistrin Qendror të Personelit, të krijuar dhe administruar nga Departamenti i Administratës Publike, sipas parashikimeve të Ligjit për Nëpunësin Civil dhe akteve të tjera nënligjore në zbatim të tij,  të dhënat profesionale për çdo nëpunës civil të prokurorisë dhe punonjës të administratës, si dhe çdo të dhënë tjetër në lidhje me shërbimin civil ose marrëdhënien e punës, si dhe informacionin për strukturën dhe organikën e prokurorisë përkatëse.

3. Departamenti i Administratës Publike, në cilësinë e administratorit të Regjistrit Qëndror të Personelit, është i detyruar t’i sigurojë Këshillit të Lartë të Prokurorisë dhe prokurorive akses të nevojshëm mbi të dhënat e prokurorive në këtë regjistër.

4. Këshilli i Lartë i Prokurorisë miraton me vendim rregulla të hollësishme për përmbajtjen, procedurën dhe administrimin e dosjeve të personelit, sipas paragrafit të parë të këtij neni, të dhënat që mbahen në to, si dhe mënyrën e mbajtjes, të hedhjes, të përditësimit dhe përdorimit të të dhënave. 

5. Të gjithë nëpunësit civilë të prokurorisë dhe punonjësit e tjerë të administratës kanë akses të pakufizuar në dosjen e tyre personale, të përcaktuar sipas paragrafit 1 të këtij neni, e cila përmban të dhëna në përputhje me ligjin për mbrojtjen e të dhënave personale. 


SEKSIONI III

TË DREJTAT, DETYRIMET, VLERËSIMI I PUNËS, TRANSFERIMI

Neni 84

Të drejtat dhe detyrat e nëpunësit civil të prokurorisë

1. Nëpunësit civilë gëzojnë të drejta dhe u nënshtrohen detyrimeve sipas dispozitave të parashikuara në kapitullin e të drejtave dhe detyrimeve në shërbimin civil të Ligjit për nëpunësin civil, përveç kur në këtë ligj parashikohet ndryshe.

2. Nëpunësit civilë kanë të drejtë të ankimojnë vendimet e Komisionit të Pranimit në Gjykatën Administrative të Apelit. Gjykata Administrative e Apelit shqyrton vetëm gabimet faktike ose procedurale të cilat mund të kenë ndikuar në rezultatin e renditjes dhe nuk zëvendëson vlerësimin e kritereve me vlerësimin e saj. Vendimi i Gjykatës Administrative të Apelit është i formës së prerë dhe kundër tij nuk lejohet rekurs.
3. Vendimet e Këshillit të Lartë të Prokurorisë për emërimin e kancelarëve dhe prokurorëve të komanduar ankimohen në përputhje me ligjin që rregulllon organizimin dhe funksionimin e Këshilli të Lartë të Prokurorisë.

4. Këshilli i Ministrave miraton me vendim: 

a) rregulla mbi strukturën dhe rritjen e pagave për nëpunësit civilë, përmes së cilës, skema e pagës duhet të jetë së paku e njëjtë me atë të kategorive përkatëse të nëpunësit të shërbimit civil gjyqësor;  

b) rregullat mbi kohëzgjatjen e punës, ditët pushim dhe lejen, orët jashtë orarit dhe shpërblimin e tyre, si dhe kompensimin e shpenzimeve për kryerjen e detyrës jashtë vendit të punës. Në përcaktimin e këtyre rregullave, duhet të sigurohet që nëpunësi i shërbimit civil të trajtohet në mënyrë të barabartë me nëpunësin e shërbimit civil gjyqësor.

5. Kancelari kandidat merr një shpërblim të barabartë me 50 për qind të pagës fillestare si kancelar gjatë programit të formimit fillestar. 

6. Kancelarët kandidatë detyrohen të kthejnë të gjithë shpërblimin e marrë, brenda tre vjetësh, në rast se kandidati përjashtohet ose largohet nga Shkolla; ose në rast se kandidati nuk kërkon të  caktohet në një pozicion brenda një viti nga përfundimi i arsimimit në Shkollën e Magjistraturës. Kandidati detyrohet të kthejë 50 për qind të shpërblimit të marrë brenda tri vjetësh nga përfundimi i arsimimit në Shkollën e Magjistraturës nëse kandidati nuk ka mundur të përmbushë kërkesat për t’u emëruar sipas nenit 76 të këtij ligji; ose në rast se mandati i kancelarit përfundon përpara plotësimit të të paktën pesë viteve në ushtrimin e detyrës. Detyrimi për kthimin e shpërblimit të marrë nuk zbatohet në rastet që lidhen me arsye shëndetësore apo raste të tjera me arsye të justifikuara siç miratohen nga Këshilli i Lartë i Prokurorisë.  

7. Përcaktimi i nivelit të  pagës të Kancelarit bëhët në strukturën e miratuar nga Prokurori i Përgjithshëm bazuar në tre nivele page në përputhje me ngarkesën e Prokurorisë përkatëse. Niveli më i lartë i pagës së Kancelarit të Prokurorisë barazohet me pagën e funksionit Drejtor i Përgjithshëm dhe niveli më i ulët me  pagën e funksionit përgjegjës sektori në Ministri.

8. Nëpunësi civil në Prokurorinë e Posaçme përfiton shtesë në masën 10 për qind të pagës përkatëse për funksion.   

Neni 85

Vlerësimi i veprimtarisë së nëpunësit

1. Veprimtaria e çdo nëpunësi civil vlerësohet periodikisht të paktën çdo dy vjet, nga data e fillimit të ushtrimit të detyrës në vendin përkatës sipas këtyre kritereve: 

a) njohuritë profesionale dhe aftësitë teknike; 

b) përkushtimi në punë; 

c) etika në punë.

2. Drejtuesi i prokurorisë njofton nëpunësin civil për fillimin e procesit të vlerësimit dhe i kërkon atij vetvlerësimin dy muaj para përfundimit të periudhës dy vjeçare të vlerësimit. Nëpunësit civilë bëjnë vetvlerësimin brenda dy javësh nga data e marrjes së njoftimit përkatës. Nëpërmjet vetvlerësimit, nëpunësi civil përshkruan veprimtaritë, identifikon nevojat për trajnim, sugjeron përmirësim të kushteve të punës dhe masa për zhvillimin e tij/saj profesional, identifikon dobësitë dhe përparësitë në lidhje me çdo kriter vlerësimi. 

3. Drejtuesi i prokurorisë njofton të gjithë eprorët të paraqesin brenda dy javësh nga data e njoftimit, mendim me shkrim për punën e nëpunësit civil sipas kritereve të vlerësimit. 

4. Nëpunësi civil që vlerësohet dhe eprori paraqesin aktet e vlerësimit te drejtuesi i prokurorisë, i cili është përgjegjës për të hartuar projekt raportin e vlerësimit, brenda katër javësh pas njoftimit të nëpunësit civil. Me finalizimin e projekt raportit të vlerësimit, nëpunësi civil njoftohet dhe ka të drejtë të ketë akses në dosjen e vlerësimit.

5. Nëpunësi civil ka të drejtën të kundërshtojë me shkrim projekt raportin e vlerësimit, brenda dy javësh nga marrja e tij.

6. Në rast vlerësimi të nëpunësit civil të prokurorive të juridiksionit të përgjithshëm, Drejtuesi i Prokurorisë i paraqet Sekretarit të Përgjithshëm projekt vendimin e vlerësimit, projekt raportin e vlerësimit, së bashku me vetvlerësimin, mendimin me shkrim të të gjithë mbikëqyrësve dhe, sipas rastit, çdo kundërshtim sipas pikës 5 të këtij neni. Në rast vlerësimi të nëpunësit civil të Prokurorisë së Posaçme, është drejtuesi i Prokurorisë së Posaçme që kryen vlerësimin.

7. Sekretari i Përgjithshëm ose Drejtuesi i Prokurorisë së Posaçme mund të vendosin të dëgjojnë nëpunësin civil që vlerësohet dhe të diskutojnë rastin, duke vendosur në përfundim vlerësimin me një nga këto nivele: 

a) shumë mirë; 

b) mirë; 

c) kënaqshëm;

ç) jo kënaqshëm. 

8. Vendimi i marrë duhet të jetë i arsyetuar rregullisht me shkrim dhe t’i njoftohet nëpunësin civil brenda tre ditëve nga marrja e tij. 

9. Në rast se vendimi i vlerësimit cakton vlerësimin më pak se ‘mirë’, nëpunësi civil ka të drejtë t’a ankimojë vendimin brenda 15 ditësh nga marrja e njoftimit për vendimin në gjykatën kompetente vetëm për çështje të ligjit për shkak të moszbatimit të njejtë të tij.  

10. Në rastin e një nëpunësi civil në periudhë prove, veprimtaria e tij vlerësohet për një periudhë prej gjashtë muajsh.

11. Këshilli i Lartë i Prokurorisë miraton me vendim, rregulla të mëtejshme për treguesit e kritereve që lidhen me kriteret e vlerësimit, burimet dhe procedurën e vlerësimit.

Neni 86

Transferimi i nëpunësve civilë

1. Dispozitat e parashikuara në Ligjin për Nëpunësin Civil për transferimin e përkohshëm dhe të përhershëm zbatohen për aq sa është e mundur, përveç se kur në këtë ligj parashikohet ndryshe.

2. Transferimi mund të zbatohet vetëm brenda shërbimit civil të prokurorisë. Nëpunësi civil mund edhe të transferohet përkohësisht për nevojat e organit të prokurorisë apo shtetit, në pozicionet që i përshtaten profilit të punës, në një organizatë ndërkombëtare, në të cilën Republika e Shqipërisë është anëtare apo në një institucion ndërkombëtar.

3. Drejtuesi i prokurorisë në të cilën nëpunësi civil transferohet është kompetent për dhënien e vendimit të transferimit. Në rast transferimi në institucione të ndryshme nga prokuroria, drejtuesi i prokurorisë në të cilën nëpunësi civil është i punësuar, është organi kompetent që vendos për transferimin. Në rastin e Kancelarit, Këshilli i Lartë i Prokurorisë është organi kompetent që vendos për transferimin.

4. Drejtuesi i prokurorisë njofton Këshillin e Lartë të Prokurorisë në rastet kur nëpunësi civil kërkon transferimin në një institucion tjetër të shërbimit civil për shkak të:

a) arsyeve mjekësore ose gjatë shtatzënisë;

b) paaftësisë shëndetësore; ose

c) shmangies se një situate të vazhdueshme konflikti të interesit.

5. Këshilli i Lartë i Prokurorisë regjistron nëpunësin civil në listë deri në sistemimin e tij/saj në një pozicion të përshtatshëm. Dispozitat për efektet e pezullimit zbatohen rast pas rasti.

6. Në rast të mbylljes ose riorganizimit të strukturës së gjykatës, Këshilli i Lartë i Prokurorisë ngre Komisionin e Ristrukturimit sipas Ligjit për Nëpunësin Civil. Komisioni i Ristrukturimit drejtohet nga një përfaqësues i Këshillit të Lartë të Prokurorisë dhe në të bëjnë pjesë drejtuesit dhe kancelarët e prokurorive që i nënshtrohet procedurës së riorganizimit. 

7. Këshilli i Lartë i Prokurorisë miraton me vendim rregulla më të hollësishme për procedurën e transferimit. 

SEKSIONI IV

PEZULLIMI DHE PËRGJEGJËSIA DISIPLINORE

Neni 87

Pezullimi nga shërbimi civil

1. Dispozitat e parashikuara në Ligin për Nëpunësin Civil për pezullimin nga shërbimi civil, zbatohen edhe për nëpunësit civilë në prokurori për aq sa është e mundur, përveç se kur në këtë ligj parashikohet ndryshe.

2. Organi kompetent për deklarimin e pezullimit është Këshilli i Lartë i Prokurorisë për kancelarin dhe drejtuesi i prokurorisë për nëpunësit e tjerë civilë. 

3. Në rast pezullimi sipas një kërkese të motivuar për shkak të një interesi tjetër të ligjshëm të nëpunësit civil, organi kompetent mund të vendosë pezullimin për një periudhë deri në dy vjet, në përputhje me rregullat e nxjerra nga Këshilli i Lartë i Prokurorisë. 

Neni 88

Efektet e pezullimit

1. Gjatë periudhës së pezullimit nëpunësi civil nuk përfiton pagë, përveç rasteve kur parashikohet ndryshe ne këtë ligj.

2. Nëpunësi civil përfiton pagën e plotë kur pezullohet, vetëm në këto raste:

a) në rastin e procedimit disiplinor;

b) në rastin ku pezullimi është vendosur si masë ndaluese nga gjykata;

c) nëse krijohet një situatë e vazhdueshme konflikti interesi që deklarohet në kohën dhe mënyrën e duhur, sipas ligjit për parandalimin e konfliktit të interesave, deri në transferimin përfundimtar në një pozicion tjetër;

ç) gjatë ndjekjes së programit të formimit fillestar;

d) gjatë periudhës se pritjes për t'u transferuar në një pozicion të përshtatshëm të shërbimit civil, sipas këtij ligji.

3. Nëpunësi civil duhet të kthejë shumën prej 50 për qind të pagës së përfituar gjatë periudhës së pezullimit, bazuar në një procedure të papërfunduar disiplinore ose penale në rastet kur:

a) është larguar nga detyra me vendim përfundimtar, në kuadër të procedimit disiplinor përkatës; ose

b) është shpallur fajtor për kryerjen e një vepre penale në çështjen përkatëse, me vendim përfundimtar.

4. Këshilli i Lartë i Prokurorisë miraton me vendim rregulla më të hollësishme për efektet e pezullimit.

Neni 89

Përgjegjësia Disiplinore

1. Organi kompetent për propozimin e masave disiplinore është:

a) kancelari i prokurorisë, për nëpunësit civilë që ushtrojnë detyrën në prokurorinë përkatëse, përveç kancelarit; 

b) drejtuesi i prokurorisë për kancelarin. 

2. Organi kompetent për të caktuar masat disiplinore është:

a) Këshilli i Lartë i Prokurorisë për kancelarin; dhe

b) drejtuesi i prokurorisë për nëpunësit e tjerë civilë.

3. Dispozitat e parashikuara në Ligjin për Nëpunësin Civil për përgjegjësinë disiplinore, zbatohen edhe për nëpunësit civilë, për aq sa është e mundur, me përjashtim të rastit kur në këtë ligj parashikohet ndryshe.

Neni 90

Afatet e parashkrimit

1. Me kalimin e një afati prej dy vjetësh nga data në të cilën ka ndodhur shkelja e pretenduar, nuk mund të fillojnë hetime për shkeljen e pretenduar ndaj nëpunësit civil. 

2. Afati i parashkrimit fillon të ecë në momentin e përfundimit të shkeljes.

3. Afati i parashkrimit ndërpritet nëse ekzistojnë shkaqe të arsyeshme për të dyshuar se nëpunësi civil mund të jetë përfshirë në një shkelje tjetër të së njëjtës natyrë e kryer brenda afatit të parashkrimit. Në këtë rast, afati fillon në momentin e përfundimit të shkeljes së re. Në çdo rast, parashkrimi nuk zgjatet më shumë se një vit.

4. Pavarësisht parashikimeve në paragrafët 1, 2 dhe 3 të këtij neni, shkeljet që njëkohësisht janë vepra penale, kanë të njëjtin afat parashkrimi sipas parashikimeve në Kodin Penal. 

5. Afati i parashkrimit pezullohet gjatë kohës së procedimit penal, procedurës civile ose procedurës administrative në lidhje me të njëjtin nëpunës civil, nëse e njëjta shkelje është objekt i këtyre procedurave.

6. Me fillimin e hetimit afati i parashkrimit nuk vazhdon të ecë më. Hetimi fillon sipas këtij neni në datën e marrjes së ankesës ose në atë të marrjes se informacionit që justifikon fillimin e hetimit kryesisht nga organi i lartë hetues. 

Neni 91

Afatet për fillimin e hetimit

1. Organi kompetent për propozimin e masës disiplinore vendos për arkivimin e ankesës ose fillimin e hetimit për shkeljen e pretenduar, brenda gjashtë muajve nga marrja e ankesës ose nga marrja e informacionit dhe fakteve të rëndësishme. 

2. Organi kompetent ia paraqet propozimin organit kompetent për caktimin e masës disiplinore ose miraton me vendim mbylljen e hetimit brenda gjashtë muajve nga vendimi për fillimin e hetimit. 

3. Organi kompetent për propozimin e masave disiplinore mund të vendosë shtyrjen e afatit gjashtë mujor të hetimit, sipas pikës 2 të këtij neni, edhe me gjashtë muaj të tjerë, në rastet e mëposhtme:

a) kur nëpunësi civil është i sëmurë ose kur nuk mund të paraqitet për shkaqe të justifikuara;

b) kur vendoset zgjerimi i hetimit ose kur ndryshon shkaku ligjor i hetimit; ose

c) në raste të tjera komplekse.

4. Në rast se pas përfundimit të afatit të hetimit të përcaktuar në pikën 2 ose 3 të këtij neni, zbulohen prova të reja, të cilat tregojnë në mënyrë të arsyeshme se shkelja ka ndodhur, organi kompetent rihap hetimin, me kusht që afati i parashkrimit të mos ketë përfunduar, sipas përcaktimeve të paragrafëve 1 dhe 4 të nenit 90 të këtij ligji. Organi kompetent paraqet propozimin për caktimin e masës disiplinore ose miraton me vendim mbylljen e hetimit brenda gjashtë muajve nga vendimi për rifillimin e hetimit.

5. Në rast se organi kompetent, nuk vepron brenda afateve të parashikuara në paragrafët 2 deri 4 të këtij neni, nëpunësi civil ka të drejtë të ankimojë mosveprimin administrativ në Këshillin e Lartë të Prokurorisë. 

6. Afatet e përcaktuara në paragrafët 1 dhe 2 të këtij neni, mund të pezullohen sipas parashikimeve të nenit 96 të këtij ligji.

Neni 92

Fillimi i hetimit disiplinor

1. Kushdo mund të paraqesë ankesë ndaj nëpunësit civil të prokurorisë.

2. Kushdo që mbikqyr nëpunësin civil ose çdo organ publik me kompetenca kontrolli administrativ, financiar ose auditimi, mund t'i drejtohet me shkresë organit kompetent, sipas pikës 1 të nenit 89 të këtij ligji, për fillimin e hetimit disiplinor, duke i parashtruar pretendimet për shkelje të detyrimeve të nëpunësve civilë, së bashku me provat.

3. Organi kompetent sipas pikës 1 të nenit 89 të këtij ligji verifikon pretendimet. Nëse ekzistojnë shkaqe të arsyeshme, sipas të cilave vlerësohet se shkelja ka ndodhur, organi kompetent duhet të fillojë hetimin për shkeljen e pretenduar. Nëse vlerësohet e nevojshme, organi kompetent mbledh prova të tjera, merr në pyetje dëshmitarë ose pyet mbikqyrësit për konstatimet e tyre. 

4. Nëse nuk ekzistojnë shkaqe të arsyeshme për të vlerësuar se shkelja ka ndodhur, organi kompetent e arkivon ankesën ose kërkesën që është haptazi e pabazuar.

5. Organi kompetent i përcaktuar sipas pikës 1 të nenit 89 të këtij ligji, përgatit raportin e hetimit, i cili përmbledh faktet, listën e provave dhe rëndësinë e tyre, si dhe konkluzionet që argumentojnë nëse këto fakte mund të përbëjnë shkelje të detyrimeve të nëpunësve civilë të prokurorisë sipas Ligjit për Nëpunësin Civil.

6. Organi kompetent i përcaktuar sipas pikës 1 të nenit 89 të këtij ligji i paraqet propozim për caktimin e masës disiplinore ose propozim për mbylljen e hetimit organit kompetent të përcaktuar në pikën 2 të nenit 89 të këtij ligji.

Neni 93

Të drejtat e nëpunësit civil gjatë hetimit disiplinor

1. Organi kompetent sipas pikës 1 të nenit 89 të këtij ligji, njofton nëpunësin civil për arkivimin ose fillimin e hetimit disiplinor, duke i dhënë informacionin për pretendimet dhe provat përkatëse, si dhe duke e informuar atë për të drejtat e tij/saj. 

2. Nëpunësi civil ka të drejtë të njihet me dosjen disiplinore, të përfaqësohet nga i përfaqësuari sipas parashikimeve në Ligjin për Nëpunësin Civil, të paraqesë deklaratë dhe prova brenda një muaji nga marrja e njoftimit për vendimin e arkivimit dhe fillimit të hetimit.

3. Organi kompetent njofton nëpunësin civil dhe kërkuesin ose organin që e ka drejtuar kërkesën, lidhur me vendimin per mbylljen e hetimit.

Neni 94

Procedura Disiplinore

1. Organi kompetent sipas pikës 2 të nenit 89 të këtij ligji e rrëzon kërkesën për fillimin e procedimit disiplinor, pa seancë dëgjimore, nëse nuk janë paraqitur shkaqe për kërkesën, nëse ka arsye për mbylljen e hetimit ose nëse në momentin e fillimit të hetimit afati i parashkrimit kishte kaluar.

2. Në raste të tjera, organi kompetent sipas pikës 2 të nenit 89 të këtij ligji cakton seancën dëgjimore jo më vonë se një muaj nga data e marrjes së kërkesës për caktimin e masës disiplinore. 

3. Nëpunësi civil ka të drejtë të dëgjohet, të paraqesë deklarata dhe prova të tjera, si dhe të përfaqësohet. 

4. Organi kompetent, sipas pikës 1 të nenit 89 të këtij ligji, paraqet përfundimet e hetimit gjatë seancës disiplinore.

5. Organi kompetent, sipas pikës 2 të nenit 89 të këtij ligji, shqyrton dhe vendos për propozimin.

Neni 95

Kriteret për caktimin e masave disiplinore

1. Në rast se provohet shkelja disiplinore, organi kompetent sipas pikës 2 të nenit 89 të këtij ligji cakton një masë disiplinore sipas parashikimeve të Ligjit për Nëpunësin Civil, duke marrë parasysh rrethanat lehtësuese dhe rënduese dhe parimin e proporcionalitetit.  

2. Në caktimin e masës, merren parasysh rrethanat rënduese në vijim kur: 

a) shkelja kryhet më shumë se një herë;

b) shkelja ka zgjatur në kohë; 

c) shkelja kryhet për shkak të motiveve diskriminuese;

ç) shkelja kryhet për motive të tjera të dobëta, të paraqitura para organit kompetent, të cilat duhen ndëshkuar;  

d) nëpunësi civil nxit të tjerët të kryejnë shkelje ose veprime të paligjshme;

dh) shkelja kryhet duke shfrytëzuar dobësitë e të tjerëve; dhe

e) ekziston çdo rrethanë tjetër për të cilën organi kompetent çmon se rëndon shkeljen e kryer.

3. Në caktimin e masës, duhet të merren parasysh rrethanat lehtësuese në vijim: 

a) nëpunësi civil e kryen shkeljen për herë të parë;


b) nëpunësi civil ka vepruar nën ndikimin e një pale të tretë, për shkak të besimit ose frikës;

c) shkelja e nëpunësit civil ka patur ndikim të pakët, duke marrë parasysh në tërësi rrethanat e çështjes; 

ç) nëpunësi civil bashkëpunon në hetimin dhe procedimin disiplinor, duke përfshirë dhe rastet kur pranon shkeljen e kryer ose jep informacione që ndihmojnë në hetimin dhe procedimin disiplinor;

d) nëpunësi civil ka zëvendësuar dëmin e shkaktuar nga shkelja ose ka ndihmuar për të zhdukur ose pakësuar pasojat e saj;

dh) shkelja ka ndodhur shumë kohë më parë; 

e) ekziston çdo rrethanë tjetër që organi kompetent e çmon se lehtëson shkeljen e kryer.

Neni 96

Pezullimi i hetimeve dhe procedurës disiplinore

1. Organi kompetent sipas këtij ligji duhet të pezullojë hetimin ose procedurën disiplinore nëse janë duke u kryer procedura penale, administrative ose civile: 

a) në të cilat, njëra nga palët është nëpunësi civil që i atribuohet shkelja; dhe

b) shkelja e dyshuar lidhet me të njëjtat fakte.

2. Hetimi ose procedura disiplinore pezullohet deri në dhënien e vendimit gjyqësor përfundimtar.  

3. Kërkuesi, nëpunësi civil në fjalë, gjykatat dhe prokuroritë duhet të njoftohen me shkrim për vendimin e pezullimit. Gjykatat dhe prokuroritë e interesuara duhet të dorëzojnë pa vonesë çdo vendim që është marrë për procedurat përkatëse.

4. Vendimi përfundimtar për pafajësinë ose rrëzimin e kërkimeve ndaj nëpunësit civil, në kuadër të një procesi penal, administrativ ose civil nuk përjashton hetimin ose caktimin e përgjegjësisë disiplinore të nëpunësit civil. 

5. Organi kompetent u referohet vetëm fakteve mbi të cilat bazohet vendimi përfundimtar dhe jo dënimit ose pafajësisë së dhënë në vendim. 

6. Pezullimi i hetimeve ose procedurës disiplinore ndërpret afatet e parashkrimit, të parashikuar në nenin 90 dhe afatet për organin kompetent të parashikuara në nenin 91 të këtij ligji.

7. Vendimi për pezullimin e hetimit nuk ankimohet.

Neni 97

Pezullimi nga detyra gjatë hetimit ose procedimit disiplinor

1. Nëse ekzistojnë shkaqe për të vlerësuar se ushtrimi i detyrave nga nëpunësi civil ndaj të cilit ka filluar hetimi ose procedura disiplinore, mund të dëmtojë procedurën disiplinore ose mund të dëmtojë rëndë ushtrimin e duhur të detyrave nga ky nëpunës, organi kompetent sipas pikës 1 të nenit 89 të këtij ligji, i paraqet organit kompetent kërkesën për pezullim. 

2. Organi kompetent sipas pikës 2 të nenit 89 të këtij ligji e pezullon kryesisht nëpunësin civil ose me kërkesë sipas pikës 1 të nenit 88 të këtij ligji, ose merr çdo masë tjetër të përshtatshme dhe proporcionale.

3. Pezullimi mund të vendoset për një periudhë deri në 90 ditë, vetëm në rastet e shkeljeve të rënda dhe kur vazhdimi i ushtrimit të detyrës mund të paragjykojë hetimin e çështjes, shërbimin ose imazhin ose dinjitetin e funksionit.

4. Pezullimi ekzekutohet në mënyrë që të sigurojë garantimin e dinjitetit personal dhe profesional të nëpunësit civil.

Neni 98

E drejta për ankim

Nëpunësi civil përkatës si dhe organi kompetent sipas pikës 1 të nenit 89 të këtij ligji, ka të drejtën e ankimit ndaj vendimit për çështje disiplinore. 

Neni 99

Regjistrimet disiplinore

1. Vendimet përfundimtare për masat disiplinore mbahen në dosjen personale të nëpunësit civil dhe regjistrohen në Regjistrin Qendror të Personelit.

2. Vendimi përfundimtar për masën disiplinore dhe regjistri hiqet nga dosja personale dhe fshihet nga regjistri, kryesisht ose me kërkese të nëpunësit civil nga drejtuesi i prokurorise dhe Këshilli i Lartë i Prokurorisë, sipas afateve të përcaktuara në ligjin për Nëpunësin Civil.

SEKSIONI V

NDËRPRERJA E MARRËDHËNIES NË SHËRBIMIN CIVIL

Neni 100

Ndërprerja e Marrëdhënies në Shërbimin Civil të prokurorisë

1. Ndërprerja e marrëdhënieve në shërbimin civil i nënshtrohet rregullave të parashikuara në Ligjin për Nëpunësit Civil, përveç rasteve kur parashikohet ndryshe në këtë ligj.

2. Me përjashtim të rasteve të tjera të parashikuara në ligjin për nëpunësin civil, marrëdhënia në shërbimin civil përfundon nëpërmjet lirimit, në rastin e emërimit në funksionin e ministrit, zëvendës ministrit, zyrtarit të emëruar nga Kuvendi, Presidenti i Republikës ose Këshilli i Ministrave apo funksionarë të kabinetit.

3. Organi kompetent për ndërprerjen e marrëdhënies në shërbimin civil për kancelarin është Këshilli i Lartë i Prokurorisë dhe për nëpunësit e tjerë civilë është drejtuesi i prokurorisë ku ai ushtron detyrën.

Neni 101

Regjistrimi në Regjistrin Qëndror të Personelit

Drejtuesi i prokurorisë, brenda tri ditësh nga marrja e njoftimit të dorëheqjes ose nga marrja e njoftimit për shkakun ligjor të ndërprerjes së marrëdhënies në shërbimin civil, njofton Këshillin e Lartë të Prokurorisë, i cili regjistron vendimin në Regjistrin Qendror të Personelit.

Neni 102

Rregulla të hollësishme për ndërprerjen e marrëdhënies në shërbimin civil

Këshilli i Lartë i Prokurorisë, miraton rregulla të hollësishme për procedurën për ndërprerjen e marrëdhënies në shërbimin civil të prokurorisë.

KREU VIII

MARRËDHËNIET ME INSTITUCIONET E TJERA

Neni 103

Marrëdhëniet me Këshillin e Ministrave

1. Këshilli i Ministrave, jo më vonë se data 31 mars e çdo viti, miraton dhe i përcjell Prokurorit të Përgjithshëm rekomandimet prioritare që duhen ndjekur për vitin në vazhdim në luftën kundër kriminalitetit. 

2. Rekomandimet miratohen në mbledhje të Këshillit të Ministrave. Rekomandimet duhet të përmbajnë edhe informacion mbi ndryshimet e buxhetit që janë të nevojshme për realizimin e tyre.

3. Ministri i Drejtësisë ua bën të njohura rekomandimet e Këshillit të Ministrave drejtuesve të prokurorive të të gjitha shkallëve në një mbledhje të përbashkët, jo më vonë se një muaj nga data e miratimit të tyre nga Këshilli i Ministrave. 

4. Në marrëdhëniet e Prokurorit të Përgjithshëm dhe Drejtuesit të Prokurorisë së Posaçme me Këshillin e Ministrave ndalohen rekomandimet për të proceduar ose jo për çështje konkrete.

5. Këshilli i Ministrave, nëpërmjet Ministrit të Drejtësisë, ndjek në vazhdimësi mënyrën e zbatimit të rekomandimeve të dhëna prej tij. 

Neni 104

Marrëdhëniet me Kuvendin e Shqipërisë

1. Prokurori i Përgjithshëm dhe Drejtuesi i Prokurorisë së Posaçme, sipas juridiksionit përkatës, raportojnë në Kuvend për gjendjen e kriminalitetit në vend, të paktën një herë në vit. Raportimi përfshin të dhëna dhe shpjegime për numrin, llojet, shtrirjen territoriale, intensitetin dhe format e kriminalitetit në Republikën e Shqipërisë. 

2. Prokurori i Përgjithshëm informon mbi zbatimin e rekomandimeve prioritare të Këshillit të Ministrave në luftën ndaj kriminalitetit, si vijon:

a) nëse Prokurori i Përgjithshëm ka nxjerrë udhëzime të përgjithshme bazuar në rekomandimet periodike të dhëna nga Këshilli i Ministrave;

b) nëse udhëzimet e nxjerra nga Prokurori i Përgjithshëm, sipas gërmës “a” më sipër, janë zbatuar dhe si kanë ndikuar ato mbi gjendjen e kriminalitetit në fushat e rekomanduara;

c) nëse është monitoruar prej Prokurorit të Përgjithshëm respektimi i këtyre udhëzimeve nga ana e prokurorëve.

3. Prokurori i Përgjithshëm dhe drejtuesi i Prokurorisë së Posaçme parashtrojnë gjithashtu përpara Kuvendit të dhëna të detajuara lidhur me efektivitetin e ndjekjes penale, cilësinë e përfaqësimit të akuzës në gjyq, si dhe me elementë të tjerë thelbësorë në veprimtarinë e institucioneve përkatëse. Nuk lejohet njoftimi për çështje konkrete, me përjashtim të çështjeve të dërguara me  vendim të Kuvendit.

4. Prokurori i Përgjithshëm dhe Drejtuesi i Prokurorisë së Posaçme bashkëpunojnë me komisionet hetimore parlamentare, sipas dispozitave ligjore në fuqi. Në çdo rast, hetimi penal është i pavarur nga hetimet e komisioneve parlamentare.

Neni 105

Marrëdhëniet me Këshillin e Lartë të Prokurorisë

1. Marrëdhëniet e prokurorisë me Këshillin e Lartë të Prokurorisë përcaktohen në legjislacionin e posaçëm në fuqi. 

2. Prokurori i Përgjithshëm dhe drejtuesi i Prokurorisë së Posaçme raportojnë, të paktën një herë në vit, në Këshillin e Lartë të Prokurorisë lidhur me ecurinë e veprimtarisë së strukturave përkatëse. 

Neni 106

Marrëdhëniet me Inspektorin e Lartë të Drejtësisë

1. Prokurori i Përgjithshëm dhe Drejtuesi i Prokurorisë së Posaçme kanë detyrimin të bashkëpunojnë me Inspektorin e Lartë të Drejtësisë për çështje në juridiksionin e tij dhe të informojnë lidhur me shkeljet disiplinore dhe problematikat që hasin në ushtrimin e veprimtarive të tyre.

2. Rregulla të veçanta mbi mënyrën e funksionimit të Inspektorit të Lartë të Drejtësisë përcaktohen në ligjet e posaçme në fuqi. 

Neni 107

Marrëdhëniet me Ministrin e Drejtësisë

1. Ministri i Drejtësisë bashkëpunon me Prokurorin e Përgjithshëm, Drejtuesin e Prokurorisë së Posaçme dhe Kryetarin e Këshillit të Lartë të Prokurorisë në shqyrtimin paraprak të nevojave të buxhetit të tyre dhe i paraqet dhe mbron ato në mbledhjen e Këshillit të Ministrave.

2. Ministri i Drejtësisë ka detyrimin të depozitojë pranë Inspektorit të Lartë të Drejtësisë ankesat që paraqiten kundër prokurorëve.

Neni 108

Marrëdhëniet me Policinë Gjyqësore

1. Prokurorët drejtojnë dhe kontrollojnë veprimtarinë hetimore të policisë gjyqësore, në përputhje me ligjin procedural penal dhe parashikimet e bëra në ligjin organik për policinë gjyqësore. 

2. Urdhrat dhe udhëzimet e karakterit të përgjithshëm dhe të posaçëm që lidhen me procedimin penal janë të detyrueshme për policinë gjyqësore.

KREU IX

DISPOZITA KALIMTARE DHE TË FUNDIT

Neni 109

Dispozitë kalimtare për kompetencat e Prokurorit të Përgjithshëm në detyrë

1.Prokurori i Përgjithshëm në detyrë, qëndron në detyrë deri në fund të mandatit nëse nuk ka arsye për të përfunduar mandatin e tij sipas Kreut III, Seksioni VII të ligjit “Për statusin e gjyqtarëve dhe prokurorëve në Republikën e Shqipërisë” ose si rezultat i procesit të rivlerësimit, sipas Ligjit mbi rivlerësimin kalimtar të gjyqtarëve dhe prokurorëve.

2. Në rast se mandati i Prokurorit të Përgjithshëm përfundon përpara kohe, përpara krijimit të Këshillit të Lartë të Prokurorisë, funksionet e Prokurorit të Përgjithshëm, me vendim të Kuvendit, caktohet t’i kryejë përkohësisht një nga prokurorët më me shumë eksperiencë nga radhët e prokurorëve dhe që përmbush kushtet dhe kriteret e Kreut IV, seksionit I të këtij ligji. 

3. Kompetencat kalimtare të Prokurorit të Përgjithshëm në detyrë parashikohen në dispozitat kalimtare të ligjit “Për statusin e gjyqtarëve dhe prokurorëve në Republikën e Shqipërisë”
 
Neni 110

Dispozita kalimtare për prokurorët dhe ndihmësit ligjorë në detyrë

Prokurorët dhe ndihmësit ligjorë në detyrë i nënshtrohen dispozitave të ligjit për statusin e gjyqtarëve dhe prokurorëve në Republikën e Shqipërisë.

Neni 111

Dispozita kalimtare për Sekretarin e Përgjithshëm dhe Kancelarin 

1. Këshilli i Lartë i Prokurorisë, brenda katër muajve nga krijimi i tij, kryen verifikimin e figurës dhe të pasurisë si dhe plotësimin e kushteve dhe procedurave të parashikuara nga ligji për shërbimin civil për Sekretarin e Përgjithshëm dhe kancelarët në detyrë.

2. Këshilli i Lartë i Prokurorisë paraqet kërkesë për informacion për verifikimin e të dhenave të gjëndjes gjyqësore dhe çdo shkaku tjetër përjashtues, pranë Inspektoratit të Lartë të Deklarimit dhe Kontrollit të Pasurive dhe Konfliktit të Interesave, prokurorisë, organeve publike financiare, Byrosë Kombëtare të Hetimit, shërbimeve shtetërore informative, si dhe çdo organi disiplinor që ka mbikëqyrur disiplinën në marrëdhëniet e mëparshme të punës të kancelarit. Nëse vlerësohet e nevojshme, Këshilli i Lartë i Prokurorisë mund të kërkojë informacione shtesë nga institucione të tjera.

3. Këshilli i Lartë i Prokurorisë miraton një raport me rezultatet e deklaratave të pasurisë, si dhe vlerësimit të figurës. Sekretari i Përgjithshëm dhe kancelarët në detyrë kanë të drejtë të dëgjohen, të paraqesin deklarata dhe prova të tjera, si dhe të përfaqësohen.

4. Këshilli i Lartë i Prokurorisë vendos ndërprerjen e kontratës ose konfirmon marrëdhënien civile bazuar në informacionin e marrë dhe njofton personin në detyrë për vendimin e arsyetuar.

5. Vendimi i Këshillit të Lartë të Prokurorisë është i ankimueshëm, brenda dy javëve nga njoftimi sipas pikës 5 të këtij neni. 

Neni 112

Dispozita kalimtare për personat në detyrë në Drejtorinë e Inspektimit dhe Burimeve Njerëzore në Prokurorinë e Përgjithshme

1. Personat në detyrë në Drejtorinë e Inspektimit dhe të Burimeve Njerëzore në Prokurorinë e Përgjithshme, në datën e hyrjes në fuqi të këtij ligji, konsiderohen të komanduar në Prokurorinë e Përgjithshme deri në momentin e krijimit të Këshillit të Lartë të Prokurorisë. Brenda 4 muajve nga krjimi i tij, Këshilli i Lartë i Prokurorisë vendos ne përputhje me këtë ligj, në lidhje me pozicionin e tyre.

2. Me krijimin e Inspektorit të Lartë të Drejtësisë, personat në detyrë të cilët janë caktuar për të kryer hetimet e shkeljeve disiplinore, me kërkesë të tyre, komandohen pranë Inspektorit të Lartë të Drejtësisë.

Neni 113

Dispozitë e posaçme për të punësuarit në Prokurorinë e Krimeve të Rënda

1. Nëpunësit civilë dhe punonjësit në detyrë në Prokurorinë e Shkallës së Parë dhe Prokurorinë e Apelit të Krimeve të Rënda konsiderohen nëpunës civilë dhe punonjës të Prokurorisë së Posaçme, nëse plotësojnë kushtet e sigurimit të caktuara me ligj të veçantë, përfshirë deklaratën e heqjes dorë nga e drejta e privatësisë në telekomunikacion dhe në llogari bankare, e nënshkruar nga kandidati dhe anëtarët e afërm të familjes së tij.  

2. Në rastet kur i punësuari ose nëpunësi civil në detyrë nuk përmbush kërkesat e pikës 1 të këtij neni, punonjësi në detyrë mund të transferohet si nëpunës civil në një pozicion të lirë në tjetër prokurori, në Këshillin e Lartë të Prokurorisë ose në Inspektorin e Lartë të Drejtësisë, në përputhje me kriteret dhe rregullat e përcaktuar me këtë ligj.

Neni 114

Regjistri Qëndror i Personelit

Sekretari i Përgjithshëm dhe kancelari i çdo prokurorie reflekton në Regjistrin Qëndror të Personelit të dhënat e përcaktuara në pikën 2 të nenit 83 të këtij ligji, brenda tre muajve nga hyrja në fuqi e këtij ligji.

Neni 115

Aktet nënligjore

1. Përveç rasteve kur parashikohet ndryshe nga ky ligj, Këshilli i Lartë i Prokurorisë harton dhe miraton akte nënligjore në përputhje me këtë ligj.

2. Këshilli i Lartë i Prokurorisë miraton aktet e nevojshme nënligjore për ndihmësit ligjorë të paktën brenda tre muajve nga konstituimi i tij. 

3. Çdo akt nënligjor i miratuar përpara hyrjes në fuqi të këtij ligji zbatohet për sa nuk bie në kundërshtim me këtë ligj.

Neni 116 

Shfuqizime 
1. Dispozitat në fuqi për pagat, shpërblimet dhe trajtimin financiar të prokurorëve dhe administratës së prokurorive shfuqizohen pasi të jetë vënë në zbatim sistemi i ri i pagave dhe përfitimeve sipas parashikimeve të këtij ligji dhe ligjit “Për Statusin e gjyqtarëve dhe prokurorëve në Republikën e Shqipërisë”
2. Me hyrjen në fuqi të këtij ligji, dispozitat e ligjit nr. 8737, datë 12.2.2001 “Për organizimin dhe funksionimin e prokurorisë në Republikën e Shqipërisë”, i ndryshuar, si dhe çdo akt tjetër  ligjor  apo nënligjor që bie në kundërshtim me këtë ligj shfuqizohen. 

Neni 117

Hyrja në fuqi

Ky ligj hyn në fuqi 15 ditë pas botimit në Fletoren Zyrtare.



KRYETARI

ILIR  META
13

_1537111147.bin

